МАЪНАВИЯТИ ЮКСАК ЁШЛАРНИ ТАРБИЯЛАШ - Ўзбекистон овози газетаси\nМАЪНАВИЯТИ ЮКСАК ЁШЛАРНИ ТАРБИЯЛАШ\nасосий вазифалардан бири\n«Истиқбол» ёшлар қаноти Қашқадарё вилоят бўлими ташаббуси билан ёшларнинг маънавий дунёқарашини бойитиш, ахборот хавфсизлигини таъминлашга бағишланган давра суҳбати ўтказилди. Унда вилоят партия кенгаши ходимлари, маҳаллий Кенгашлар депутатлари ҳамда қанот фаоллари иштирок этди.\nСўзга чиққанлар, дунёда ахборот хуружлари авж олиб бораётган, айниқса, турли ёт оқимлар ёвуз мақсадларига эришиш учун уринаётган бир пайтда ёшларимизни бу хавф-хатардан огоҳ этиш, уларда мустақил фикрни мустаҳкамлаш зарурлигини таъкидлашди. Мамлакатимизда ёш авлоднинг ҳуқуқ ва манфаатлари таъминлангани, уларга ҳар бир соҳада ўз қизиқиши ва қобилиятини рўёбга чиқариш учун катта имконият яратиб берилгани, бундан унумли фойдаланиш эса ҳар бир йигит-қизнинг бурчи ва вазифаси эканлиги алоҳида қайд этилди.\n— Ёшларнинг ижтимоий-сиёсий билими ва фаоллигини ошириш асосий мақсадларимиздан бири, — дейди «Истиқбол» ёшлар қаноти вилоят бўлими етакчиси Зулфиқор Усмонов. — Бугунги глобаллашув жараёнида бу долзарб аҳамиятга эга. Шу боис ёшларнинг ахборот олиш ва тарқатиш маданиятини шакллантириш, ахборот хуружларидан ҳимоя қилиш, бўш вақтларини мазмунли ўтказиш, касб-ҳунар сирларини пухта ўзлаштиришига кўмаклашиш мақсадида қатор тадбирлар ташкил этаяпмиз.\nЎзаро фикр алмашиш руҳида ўтган давра суҳбатида депутатлар, партия фаоллари ёшларни қизиқтирган саволларга жавоб беришди. Шунингдек, «Истиқбол» ёшлар қаноти фаолиятини янада кучайтириш, ҳар бир тадбирни аниқ мақсад асосида ташкил этиш борасида таклиф ва тавсиялар билдирилди.


“Ўзбекнефтгаз”: Ёш кадрлар ўртасида “Адолатимсан Конституциям” шиори остида челлендж ўтказилди — Teletype\n“Ўзбекнефтгаз”: Ёш кадрлар ўртасида “Адолатимсан Конституциям” шиори остида челлендж ўтказилди\n“Ўзбекнефтгаз” АЖ Бошқаруви раиси Меҳриддин Абдуллаев ташаббуси билан Ўзбекистон Республикаси Конституцияси қабул қилинганлигининг 29 йиллигини муносиб нишонлаш мақсадида ёшлар ўртасида “Адолатимсан Конституциям” шиори остида челлендж ўтказилди.\nУшбу челленджда акциядорлик жамиятининг марказий аппарати, бошқарма, заводлар ва нефт базаларнинг ёш кадрлари фаол иштирок этишди.\nТадбирни ташкил этишдан мақсад ёшларда Конституциямизнинг мазмун-моҳияти, ундаги нормаларни ҳаёти билан уйғунлиги, инсон қадр-қимматини эъзозлашдаги ўрнини янада чуқурроқ англатишдан иборат.\nПрезидентимиз Шавкат Мирзиёев “Буюк соҳибқирон Амир Темур бобомиз Оқсарой пештоқига “Адолат – давлатнинг асоси ва ҳукмдорлар шиоридир”, деган ҳикматли сўзларни ёздиргани бежиз эмас, албатта. Ушбу улуғвор ғоя инсон қадр-қимматини олий даражага кўтариш борасидаги амалий ҳаракатларимиз пойдеворига айланди”- дея таъкидлаган эдилар. Бинобарин, Конституциямиз мамлакатимиз тараққиёти, халқимизнинг ҳаёт йўлида адолат мезони бўлиб келмоқда.\nЁшлар ўртасида ташкил этилган ушбу челленджда Конституциясининг мазмун моҳияти тушунтирилди. Унинг ҳар бир моддаси фуқароларнинг тақдирига дахлдорлиги, халқимиз учун ҳаёт, тараққиёт ва адолат қомусилиги мадҳ этилди.\nШуни таъкидлаш жоизки, бундан 29 йил аввал қабул қилинган мамлакатимиз Конституцияси муҳим вазифаларни ҳаётга тадбиқ этишда ва олдимизга қўйган мақсад сари оғишмай боришда мустаҳкам асос бўлиб хизмат қилмоқда.


Ягона Божхона Иттифоқи Овросиё Иттифоқи тузиш томон яна бир қадам ташлади - BBC O'zbek\nЯгона Божхона Иттифоқи Овросиё Иттифоқи тузиш томон яна бир қадам ташлади\nРоссия, Белорус ва Қозоғистон президентлари Москвада Оврўосиё иқтисодий интеграциясига оид декларация имзолашган.\nМазкур ҳужжат 2015 йилгача Оврўосиё Иттифоқини ташкил этиш томон ташланган навбатдаги қадам сифатида кўрилмоқда.\nДекларацияда Божхона Иттифоқига аъзо давлатлар энди навбатдаги босқич - Ягона иқтисодий ҳудуд таркибига киришларини кўзда тутади.\nЯъни, ҳозирда Божхона Иттифоқига Россия, Белорус ва Қозоғистон аъзо. Айни шу мамлакатлар 2012 йил 1 январидан бошлаб Ягона иқтисодий ҳудуд таркибига киришади.\nОктябр бошларида Россия Бош вазири Владимир Путин собиқ Совет республикаларини Оврўпо Иттифоқи аъзоларига ўхшаб бирлашишга чақирганди.\nПрезидентликка номзодлиги эълон қилинишидан бир неча кун ўтиб эса, "Известия" газетасида нашр этилган мақоласида жаноб Путин "Оврўосиё Иттифоқи" номли янги тизимни тузиш режасини эълон қилганди.\nРоссия Президенти Дмитрий Медведев матбуот хизматига кўра, Ягона иқтисодий ҳудуд Жаҳон Савдо Ташкилоти меъёрлари ва тамойилларига асосланади ва тузилганидан сўнг ҳар қандай босқичда бошқа давлатлар қўшилишлари учун очиқ бўлади. Ҳужжат имзоланганидан сўнг гапирган Дмитрий Медведев: "Оврўосиё Иқтисодий Иттифоқини тузиш томон навбатдаги йирик қадамни ташладик. Ҳеч бир шубҳасиз ушбу бирлашма мамлакатларимиз келажагини белгилаб беради", деб айтган. Медведев жанобларининг сўзларига кўра, Оврўосиё Иттифоқига қўшилишга қарор қиладиган ҳар бир мамлакат "бу танловни онгли равишда қилиши лозимки, кейин ҳеч ким қандайдир иқтисодий асослар таъсирида мажбур бўлгани ҳақида гапирмасин". Россия Президенти яратилажак иттифоқ евроҳудуд муаммоларидан йироқ бўлишига ишонч билдирган. Чунки, унинг айтишича, аъзо давлатлар ишни қарийб бир хил даражадаги иқтисодий майдондан бошлайдилар.\n'Эскини тиклаш эмас'\nҚирғизистоннинг янги сайланган президенти Алмазбек Атамбоев "Известия" газетасига берган интервьюсида Шўролар Иттифоқининг тиклаш имконсиз эканинини айтган.\nАммо, у Қирғизистон келажакда Ягона иқтисодий ҳудудга кириши мумкинлигига ишора қилган.\nПутин жаноблари ҳам ўтган ой ёзган мақоласида Совет Иттифоқига ўхшаш иттифоқни қайта тиклаш нияти йўқлигини "ўтмишда қолган нарсани қайтадан таъмирлаш ёки нусхасини кўчириш соддалик бўлиши, аммо янги сиёсий ва иқтисодий қадриятларга асосланган изчил интеграция бу - давр талаби" эканини айтганди.\nВладимир Путиннинг таъкидлашича, Оврўосиё Иттифоқи йўлида россияликлар, қозоғистонликлар, белоруслар ва унга қўшилишга қарор қилганлар ҳаракатланиш, иш ва бизнес юритиш ҳамда таълим олишда буткул эркин бўлишади.\nШу билан бирга Путин жаноблари вақт ўтиши билан ўз режасини Қирғизистон ва Тожикистон ҳам қўллаб-қувватлишини айтганди.


«Ўзпахтасаноат» акциядорлик жамияти Матбуот хизмати\nМуслимжон Нодиржонович Мирзажонов - Матбуот котиби\nТелефон: +99871 202-04-00 (450)\nОммавий ахборот воситалари вакилларининг «Ўзпахтасаноат» АЖга мурожаат этиш тартиби:\nОммавий ахборот воситаларида «Ўзпахтасаноат» АЖ тизими фаолиятини ёритмоқчи бўлсангиз «Ўзпахтасаноат» АЖ Матбуот хизматига мурожаат этишингиз ва уларнинг ёрдамига таянишингиз мумкин:\n1. Ёзма равишдаги сўровларни қуйидаги манзилга: 100100, Ўзбекистон Республикаси, Тошкент шаҳри, Ш.Руставелли кўчаси 8-А-уй\nёки+99871 202-04-00 (450) телефон орқали (сўровлар масъул раҳбар, бош муҳаррир имзоси билан расмий бланкда) юборинг.\n2. Электрон тарздаги мурожаатларни m.mirzajonov@uzpaxta.uz манзилига юборинг.\n3. Биз билан +99871 202-04-00 (450) телефонни орқали боғланишингиз мумкин.\n— материалнинг асосий мавзуси формулировкаси;\n— саволлар рўйхати;\n— материални эълон қилиш ёки эфирга узатиш санаси;\n— таҳририят ва мухбир ҳақида маълумот (хизмат ва қўл телефонлари, электрон манзил).\n1. Ушбу низом Матбуот хизмати (кейинги ўринларда “Хизмат” деб юритилади) вазифалари, функциялари, ҳуқуқлари ва жавобгарлигини белгилайди.\n2. Хизмат “Ўзпахтасаноат” акциядорлик жамияти (кейинги ўринларда “Жамият” деб юритилади)нинг таркибий бўлинмаси ҳисобланади.\n3. Хизмат ўз фаолиятида Ўзбекистон Республикаси Конституциясига, қонунларига, Ўзбекистон Республикаси Президентининг Фармон, қарор ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, “Ўзпахтасаноат” акциядорлик жамиятининг идоравий ва ички идоравий ҳужжатларига ва ушбу Низомга амал қилади.\n4. Хизмат ўз фаолиятида жамиятининг раисига ҳисобот беради.\n5. Хизмат ўз фаолиятини зиммасига юклатилган вазифалар асосида “Ўзпахтасаноат” акциядорлик жамиятининг марказий аппарати таркибий тузилмалари, жамият тасарруфидаги ташкилотлар, шунингдек тегишли идоралар билан ҳамкорликда юритади.\n6. Қуйидагилар Хизматнинг асосий вазифалари ҳисобланади:\nжамият бошқаруви органи раҳбарияти томонидан замонавий талабларга мувофиқ белгиланадиган ахборот сиёсатини шакллантириш ва амалга оширишда иштирок этиш;\nкенг жамоатчиликни жамият бошқаруви органининг фаолияти, унинг соҳага доир норматив-ҳуқуқий ҳужжатлари тўғрисида холисона, сифатли ва тезкор хабардор қилиш;\nжамият бошқаруви органининг расмий веб-сайтида ахборотни тезкорлик билан жойлаштириш ва ўз вақтида янгилаб бориш, Интернет тармоғидаги веб-ресурсларни, шу жумладан, ижтимоий ва мобиль тармоқларни ривожлантириш;\nжамият бошқаруви органининг бошқа бўлинмалари билан биргаликда миллий ва хорижий ОАВда тарқатиш учун хабар, ахборот-маълумот материаллар, шарҳлар ва ахборот-таҳлилий материаллар тайёрлаш;\nжамият бошқаруви органи фаолиятини хорижий ОАВда сифатли ёритиш мақсадида Ўзбекистон Республикасининг хорижий мамлакатлардаги ваколатхонларини, шунингдек, хорижий мамлакатларнинг Ўзбекистондаги дипломатик ваколатхоналарини ахборот материаллари (фото, аудио ва видеоматериаллар, босма маҳсулотлар ва шу кабилар) билан таъминлаш;\nжамият бошқаруви органининг фаолият соҳасига алоқадор матнли, фото, аудио ва видеоматериаллар маълумотлар банкини шакллантириш ва юритиш.\n7.Қуйидагилар Хизматнинг асосий функциялари ҳисобланади:\nоммавий тадбирларни, шу жумладан, жамият бошқаруви органининг раҳбарлари иштирокидаги тадбирлар (мажлислар, йиғилишлар, учрашувлар, матбуот анжуманлари, брифинглар, семинарлар, давра суҳбатлари ва бошқалар)ни ташкил этади ва ўтказади;\nХизмат олдида турган вазифаларни самарали ҳал этиш учун зарур бўлган ахборотни жамият бошқаруви органининг бошқа бўлинмалари билан ўзаро ҳамкорликда тўплайди ва уларни пухта ишлайди;\nжамият бошқаруви органи фаолиятига доир масалалар бўйича босма материалларни тайёрлайди ҳамда миллий ва хорижий нашрларда эълон қилади, телекўрсатувлар ва радиоэшиттиришларни ташкил этади, тегишли соҳада давлат сиёсатини амалга оширади;\nжамият бошқаруви органи фаолиятини энг тўлиқ ва холисона ёритиш мақсадида миллий ва хорижий ОАВ ҳамда журналистлар билан ўзаро ҳамкорликни амалга оширади;\nжамият бошқаруви органининг веб-сайти ташкил этилишини ва уни замонавий даражада юритишни таъминлайди;\nжамият бошқаруви органи томонидан ташкил этиладиган расмий тадбирлардан теледастурлар, роликлар ва лавҳалар тайёрлашда ва уларни монтаж қилишда иштирок этади ҳамда ушбу материалларни белгиланган тартибда сақлаш учун уларнинг архивлаштирилишини таъминлайди;\nжамият бошқаруви органи фаолиятига доир фото, аудио ва видеоматериалларни тайёрлайди ҳамда уларни тайёрлаш жараёнида давлат ва нодавлат ОАВ билан ўзаро ҳамкорлик қилади;\nжамият бошқаруви органининг фаолият соҳасига алоқадор фото, аудио ва видеоматериаллар маълумотлар банки шакллантирилиши ва юритилишини таъминлайди.\nIV. Хизматнинг ҳуқуқлари ва жавобгарлиги.\n8. Хизмат ўзига юкланган вазифалар ва функцияларни бажариш учун қуйидаги ҳуқуқларга эга:\nХизматнинг вазифалари ва функцияларини бажариш учун зарур бўлган ахборотни жамият бошқаруви органининг бошқа бўлинмаларидан, идоравий мансуб ташкилотлардан белгиланган тартибда сўраб олиш;\nжамият бошқаруви органининг йиғилишларида, мажлисларида ва бошқа тадбирларида қатнашиш;\nқўйилган вазифаларни бажариш учун жамият бошқаруви органининг раҳбари билан келишган ҳолда идоранинг бошқа бўлинмалари ходимларини жалб этиш, шунингдек, бошқа ташкилотларнинг мутахассислари ва малакали экспертларини, шу жумладан, шартнома асосида жалб этиш;\nжамият бошқаруви органининг ахборот сиёсатини такомиллаштиришга доир таклифларни, Хизмат фаолияти масалалари бўйича норматив ҳужжатлар лойиҳаларини раҳбариятнинг кўриб чиқиши учун киритиш.\nХизмат: ўзига юкланган вазифаларнинг сифатли ва ўз вақтида бажарилиши;\nжамият бошқаруви органи фаолиятининг миллий ва хорижий ОАВда холисона, сифатли ва тезкор ёритилишини таъминлаш учун жавоб беради.\nV. Хизмат фаолиятини ташкил этиш\n9. Хизмат ходимлари сони у амалга оширадиган вазифаларнинг мураккаблиги ва ҳажмига кўра давлат ва хўжалик бошқаруви органининг раҳбари томонидан, ходимларнинг тасдиқланган умумий сони доирасида белгиланади\n10. Хизмат фаолияти давлат ва хўжалик бошқаруви органининг раҳбари томонидан тасдиқланадиган иш режаси асосида ташкил этилади\n11. Хизматга жамият бошқаруви органининг раҳбари томонидан лавозимга тайинланадиган ва лавозимдан озод қилинадиган раҳбар бошчилик қилади.\nХизмат фаолиятини ташкил этади, режалаштиради ва назорат қилади, жамият бошқаруви органининг бошқа бўлинмалари билан ўзаро ҳамкорликни амалга оширади;\n15. Хизмат фаолиятини ахборот, ҳуқуқий, моддий-техник ва транспорт билан таъминлаш, шунингдек, унинг ходимларига ижтимоий-маиший хизмат кўрсатиш жамият бошқаруви органининг таркибий бўлинмалари учун белгиланган тартибда амалга оширилади.


00:34 28 Сентябр 2020\n15:30 18.03.2020 Ҳавола олиш\nҚонунчилик палатасидаги тадбирлар, жумладан, 7 апрелда ўтказилиши режалаштирилган ҳукумат соати вақтинча бекор қилинди.Бироқ депутатлар қонун лойиҳаларни телеграм канали орқали онлайн муҳокама қилмоқда.\nТОШКЕНТ, 18 мар - Sputnik. Ўзбекистон Олий Мажлиси Қонунчилик палатасидаги тадбирлар, жумладан, 7 апрелда ўтказилиши режалаштирилган ҳукумат соати вақтинча бекор қилинди.\nПарламент қуйи палатаси матбуот хизмати хизмати хабарига кўра, ушбу қарор коронавирус инфекцияси профилактикаси доирасида қабул қилинган.\nҚайд этилишича, қонунчилик палатасида иш тўхтаб қолмаган. Сиёсий партияларнинг парламент қуйи палатасидаги фракциялари, қўмиталар замонавий ахборот коммуникация технологияларидан самарали фойдаланган ҳолда мавжуд қонун лойиҳалари устида ишлаяпти. Қонун лойиҳаларидаги кўп масалалар телеграм канали орқали онлайн муҳокама қилинмоқда.\nҲар битта фракциядан депутат имзоси билан Бандлик ва меҳнат муносабатлари вазирига депутат сўрови жўнатилмоқда. Айни пайтда қуйи палатага келиб тушаётган кўплаб мурожаатлар асосида вазирликка саволлар йўлланяпти. Хусусан, ҳозирги вақтда кўп жойларда, яъни меҳнат фаолиятини олиб бораётган ёш боласи бор ходимларга касаллик варақаси очилиши тартиби, уларни ўз ҳисобидан таътилга чиқариб юборишга йўл қўймаслик, шунингдек, ёш болали аёлларнинг меҳнат ҳуқуқларини ҳимоя қилиш, улар учун яратилган шарт-шароитларни ўрганиш бўйича қандай ишлар амалга оширилаётгани каби масалалар шулар жумласидан.\nЭслатиб ўтамиз, Ўзбекистонда янги COVID-19 коронавируси билан касалланишнинг яна иккита ҳолати аниқланди, уларнинг сони 15 тага етди.\nБеморларнинг аҳволи қониқарли деб баҳоланмоқда, улар стандартларга мувофиқ даволанмоқда.\nЎзбекистон ҳукумати коронавирус тарқалиш хавфи туфайли 16 мартдан бошлаб бошқа давлатлар билан транспорт алоқаларини тўхтатишга қарор қилди. Хорижда яшаётган ватандошлар ва республикадаги чет эл фуқаролари ўз ватанларига етказилиши учун чартер рейслар ташкил қилинади.


БМТда Ўзбекистон мустақиллигининг 29 йиллиги виртуал нишонланди\nХалқаро ҳамкорлик 15 сентябр 2020 81\nМамлакатимизнинг БМТдаги доимий ваколатхонаси томонидан Ўзбекистон Республикаси мустақиллигининг 29 йиллиги муносабати билан виртуал тантанали тадбир ташкил этилди.\nБМТ, унинг ихтисослаштирилган муассасаларининг 180 нафарга яқин раҳбар ва экспертлари, шунингдек, хорижий давлатлар элчилари қатнашган онлайн-тадбирда БМТ Бош Ассамблеянинг 74-сессияси раиси Тижани Муҳаммад-Банде, БМТ Бош котибининг сиёсий масалалар бўйича ёрдамчиси Мирослав Енча, БМТнинг Ўзбекистондаги доимий вакили Ҳелена Фрейзер ва бошқа дипломатлар сўзга чиқди.\nЎзбекистон ташқи ишлар вазири Абдулазиз Комилов ўз видеомурожаатида мамлакатимиз тараққиётнинг сифат жиҳатидан янги босқичига қатъий қадам қўйганини қайд этди.\nТаъкидланганидек, мамлакатни модернизация қилиш, инсон ҳуқуқлари ва эркинликлари ҳимоясини кучайтириш, қонун устуворлигини таъминлаш жараёнида давлатнинг янги, демократик қиёфаси яратилмоқда. 2017 – 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифалар Барқарор ривожланиш мақсадларига тўлиқ мос келади.\nЎзбекистоннинг қўшни мамлакатлар билан дўстона ва ишончли алоқалари жадал кенгаяётгани ва мустаҳкамланаётгани, шунингдек, Европа Иттифоқи билан кўп қиррали мулоқот ва ҳамкорлик, БМТ, ЕХҲТ, ШҲТ, МДҲ ва бошқа халқаро ҳамда минтақавий ташкилотлар доирасидаги серқирра фаолият изчил ривожлантирилаётгани қайд этилди.\nЎзбекистон биринчи марта 2021-2023 йиллар давомида БМТнинг Инсон ҳуқуқлари бўйича кенгаши аъзолигига ўз номзодини тақдим этгани таъкидланди ва яқинлашиб келаётган сайловларда чет эллик шериклар мамлакатимизни кенг қўллаб-қувватлашига умид билдирилди.\nБМТ Бош Ассамблеянинг 74-сессияси раиси Тижани Муҳаммад-Банде мамлакатимиз раҳбарияти ва халқига мустақилликнинг 29 йиллиги муносабати билан самимий табрик изҳор қилди.\nУ БМТ ва Ўзбекистон ўртасида глобал тинчлик, хавфсизлик ва барқарор ривожланишни таъминлаш йўлидаги яқин ҳамкорликни юқори баҳолади. Мамлакатимизнинг Марказий Осиё ва ундан ташқарида барқарорлик ҳамда тараққиётни таъминлашда ишончли шерик сифатидаги муҳим ролини таъкидлади.\nБМТ Бош Ассамблеяси раиси Ўзбекистон раҳбариятининг нафақат мамлакат ичида аҳоли фаровонлигини ошириш, балки бутун Марказий Осиё бўйлаб ушбу мақсадларни фаол тарғиб қилиш борасидаги саъй-ҳаракатларини олқишлади. У БМТ билан Ўзбекистон ўртасида, хусусан, Бош Ассамблея доирасидаги доимий конструктив ҳамкорликка умид билдирди.\n- Ўзбекистон сўнгги йилларда изчил ислоҳотлар йўлидаги қатъияти ва ташқи дунёга очиқлиги билан изчил ривож топди, - деди БМТ Бош котибининг сиёсий масалалар бўйича ёрдамчиси Мирослав Енча. - Бу Марказий Осиё минтақасига ҳам ижобий таъсир кўрсатди. Тошкентнинг муҳим роли туфайли минтақада юқори даражадаги ишонч руҳи ҳукмронлик қилмоқда. Марказий Осиёнинг бешта давлати ўртасидаги ҳамкорлик сезиларли даражада кенгайиб, унда Афғонистон ҳам қамраб олинди.\nМирослав Енча Президентимиз Шавкат Мирзиёев раҳнамолигида амалга оширилаётган ислоҳот ва ўзгаришларни, хусусан, ёшлар ва хотин-қизлар имкониятларини кенгайтириш, гендер тенглигини таъминлаш, Ёшлар ҳуқуқлари тўғрисидаги халқаро конвенцияни ишлаб чиқиш ва қарорлар қабул қилишда ёшлар иштирокини рағбатлантириш, хориждаги жангарилар сафига қўшилиб қолганларнинг оилаларини Ватанга қайтариш, уларни жамиятда мослашувини таъминлаш бўйича эришилган улкан натижаларни мамнуният билан қайд этди. Унинг таъкидлашича, ҳозирги кунда минтақадаги бошқа давлатлар томонидан ҳам шундай ҳаракатлар амалга оширила бошланди.\nБМТ Бош котиби ёрдамчиси Ўзбекистон бугунги синовли жараёнлар, хусусан, пандемия шароитида ҳам «ислоҳотлар йўлидаги саъй-ҳаракатларини қатъият билан давом эттириши ва «Учинчи Реннесанс» сари олға интилиши»га ишонч билдирди.\nБМТнинг Ўзбекистондаги доимий вакили Ҳелена Фрейзер ташкилотнинг мамлакатимиздаги жамоаси номидан Мустақиллик байрами муносабати куни самимий қутлов изҳор қилди.\nУ республиканинг кўп қиррали ҳамкорликка содиқлигини таъкидлади. Ўзбекистон билан БМТ ўртасида барча даражадаги мулоқотнинг фаол давом этаётгани ушбу фикрга ёрқин мисолдир. Ҳ.Фрейзер мамлакатимиз раҳбариятига COVID-19га қарши курашиш ва инқироздан кейинги тикланишда соғлиқни сақлаш ва ижтимоий-иқтисодий йўналишда изчил чора-тадбирлар кўришдаги шериклик учун миннатдорлик билдирди. Бу эса инсонлар манфаатига йўналтирилган фаол, аниқ манзилли чора-тадбирлар кўриш, барқарор, экологик ва инклюзив тикланишни таъминлаш учун қулай муҳит яратди.\nБМТнинг Ўзбекистондаги доимий вакили сўнгги йилларда гендер тенглигига эришиш, оиладаги зўравонлик, балоғат ёшига етмаганлар никоҳи ва одам савдосига қарши курашиш, ногиронлар ҳуқуқларини таъминлаш масалаларига қаратилган қонунлар қабул қилинишини юқори баҳолади. Ўзбекистоннинг асосий меҳнат ҳуқуқларини ҳурмат қилиш, мажбурий меҳнатнинг олдини олиш ва пахта йиғим-теримида болалар меҳнатидан фойдаланишга чек қўйишда сезиларли ютуқларга эришганини таъкидлади.\nТадбир доирасида Марказий Осиё мамлакатлари, Озарбайжон, Афғонистон, Баҳрайн, Бенин, Буюк Британия, Венгрия, Миср, Иордания, Эрон, Қатар, Хитой, Латвия, Мўғулистон, Ўмон, Покистон, Парагвай, Сенегал, Туркия, Экваториал Гвинея каби 20 дан ортиқ давлат вакиллари ва бошқалар байрам муносабати билан табрик йўллади.\nУлар сўнгги йилларда Ўзбекистонда амалга оширилган ислоҳот ва ўзгаришлар, инсон ҳуқуқлари ва эркинликлари, қонун устуворлигини таъминлашда эришилган муҳим ютуқлар ҳамда тараққиётни юқори баҳолади. Шунингдек, Ўзбекистоннинг БМТ доирасида тинчлик, хавфсизлик ва барқарор тараққиёт соҳасидаги фаоллиги ортиб бораётганини олқишлади. Тошкент томонидан олиб борилаётган конструктив ва очиқ ташқи сиёсат минтақада ўзаро манфаатли ва ишончли муносабатларни мустаҳкамлашга ҳисса қўшаётгани алоҳида қайд этилди. Делегациялар БМТнинг Инсон ҳуқуқлари бўйича кенгашига Ўзбекистон номзодини қўллаб-қувватлашини билдирди.\nБайрам иштирокчиларига Ўзбекистон миллий телерадиокомпанияси томонидан тайёрланган Ўзбекистон ҳақидаги видеофильм намойиш этилди.\n«Ўзбекконцерт» кўмаги билан «Ялла» ансамбли ва «Тошкент зеболари» рақс гуруҳининг «Туркистон» санъат саройидаги байрам дастури жонли эфирда намойиш этилди, деб хабар беради «Дунё» АА.


Миллатнинг бирлиги, барҳаётлиги кўзгуси - Ўзбекистон овози газетаси\nМиллатнинг бирлиги, мавжудлигининг белгиларидан бири она тили барҳаётлигидир.\nЖорий йилда мамлакатимизда катта тантана, ўзгача шукуҳ, кўтаринкилик билан илк бор нишонланаётган Ўзбек тили байрами тадбирларида бу жиҳатлар яна бир карра ўз ифодасини топмоқда.\n...Пойтахтимизнинг Алишер Навоий номидаги Миллий боғи. Янада кўркам, файзли ва тароватли қиёфа касб этган, янгиланган Адиблар хиёбони. Уни шиддат билан ўзгариб бораётган Ўзбекистонимизга менгзаш мумкин. 21 октябрь куни эрта тонгданоқ бу ерга ҳамюртларимиз кела бошлади. Улкан мониторда миллий адабиётимиз ривожига ҳисса қўшган ижодкорлар, шоир ва ёзувчилар, адабиётшунос олимларнинг фаолияти, ҳаёти, ижод йўли ҳақида ҳикоя қилувчи лавҳалар намойиш этилмоқда.\nЯнграётган миллий мумтоз қўшиқлари тилимиз жозибасини оҳанглар воситасида ифодалаётгандек. Адабий гурунглар, ижодий суҳбатлар, шеърхонлик авжида. Олтин куз фаслида ушбу сўлим маскан ҳам турфа рангларда янада гўзал кўринишга кирган... Навоий бобомиз, сўз санъати ривожига ҳисса қўшган бошқа ижодкорларнинг муаззам ҳайкаллари. Она тилимизга бўлган амалий эътибордан уларнинг ҳам руҳи шод бўлаётган эса, не ажаб.\n21 октябрь – Ўзбек тили байрами муносабати билан бу ерга эрта тонгданоқ турли вазирлик ва идоралар, ижодий ва жамоат ташкилотларнинг вакиллари, ижодкор зиёлилар, маънавият фидойилари, ўқитувчилар, талаба-ёшлар жам бўлди. Тадбир иштирокчилари Алишер Навоий ҳайкали пойига гуллар қўйди.\nДавлатимиз раҳбари Шавкат Мирзиёевнинг Ўзбекистон халқига байрам табригини Ўзбекистон Республикаси Президентининг маслаҳатчиси Хайриддин Султонов ўқиб эшиттирди.\nТабрикда таъкидланганидек, ҳар бир давлатнинг ривожланишида миллат ва халқ қадриятлари тимсоли бўлган она тили, унинг давлат тили сифатидаги нуфузи ва мавқеи мустаҳкам ўрин тутади. Миллий тикланишдан миллий юксалиш сари дадил одимлаётган мамлакатимизда ўзбек тилининг давлат тили сифатидаги мавқеи ва нуфузини ошириш борасида сўнгги йилларда самарали ишлар амалга оширилди.\nХусусан, Ўзбекистон Республикаси Президентининг 2019 йил 21 октябрдаги "Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида"ги фармони маънавий-маърифий ҳаётимизда улкан тарихий воқелик бўлди. Унда она тилимизни асраб-авайлаш ва янада ривожлантириш билан боғлиқ муҳим вазифалар белгилаб берилди.\nЎзбекистон Республикасининг "21 октябрни Ўзбек тили байрами куни этиб белгилаш тўғрисида"ги қонуни қабул қилинди. Мазкур ҳужжат она тилимизга бағишланган байрамни наинки мамлакатимизда, балки дунёнинг турли давлатларида кенг нишонлашга муҳим туртки бергани диққатга сазовордир.\nТантанали тадбирда Ўзбекистон Республикаси Олий Мажлиси Қонунчилик палатаси Спикерининг биринчи ўринбосари, академик Акмал Саидов бундай шукуҳли кунларга етиб келмоқлик осон кечмагани, у ўзида минглаб ҳамюртларимизнинг орзуларини ифода этгани, ўзбек тилининг давлат тили сифатидаги мақомининг ҳуқуқий асослари, она тилимизнинг халқаро миқёсдаги нуфузи ва мавқеини ошириш хусусида батафсил сўз юритди.\nЎзбекистон Республикаси Фанлар академияси вице-президенти Баҳром Абдуҳалимов, Фанлар академиясининг Ўзбек тили, адабиёти ва фольклори институти директори, филология фанлари доктори, профессор Низомидин Маҳмудов мамлакатимизда она тилимизнинг нуфузи ва мавқеини янада юксалтириш борасидаги эзгу ташаббуслар илм, маънавият ва маърифат аҳли, ижодкор зиёлилар зиммасига ҳам улкан ва айни дамда шарафли масъулият юклаётганини таъкидлади. Юртимиз олимлари томонидан "Ўзбек тилининг изоҳли луғати" яратилди. Она тилимизнинг тарихий, илмий асосларини мукаммал ўрганиш, луғатлар яратиш бўйича тадқиқотлар фаол олиб борилмоқда.\nБугун мамлакатимиздаги маърифий янгиланиш жараёнлари – Учинчи Ренессанс даврига қадам қўйиш палласида ўзбек тилининг ўрни ва аҳамияти бениҳоя каттадир. Айни пайтда соҳага қаратилаётган чексиз эътибор Навоий қадрлаган, эъзозлаган тилга бўлган эҳтиромнинг амалдаги ёрқин намунасидир. Сана арафасида давлатимиз раҳбарининг "Буюк шоир ва мутафаккир Алишер Навоий таваллудининг 580 йиллигини кенг нишонлаш тўғрисида"ги қарори ҳамда "Мамлакатимизда ўзбек тилини янада ривожлантириш ва тил сиёсатини такомиллаштириш чора-тадбирлари тўғрисида"ги фармони қабул қилингани она тилимиз равнақи йўлидаги эзгу ташаббуслар амалга ошиши борасидаги муҳим қадамдир.\nЭндиликда она тилимиз жаҳоннинг кўплаб илмий марказлари, университетларида фаол ўрганилмоқда. Тадбирда ўзбек тилига қизиқувчи бир гуруҳ хорижлик тадқиқотчиларнинг она тилимизда янграган видео табрик ва фикрлари иштирокчиларга онлайн тарзда тақдим этилди.\n– Ўзбек тилига меҳрим жуда баланд, – дейди америкалик таниқли таржимон ва тадқиқотчи, "Дўстлик" ордени соҳиби Марк Эдвард Риз. –Абдулла Қодирийнинг "Ўткан кунлар" романини инглиз тилига таржима қилдим. Ўзбекистон менинг ҳаётимга катта таъсир кўрсатган диёр. 1994 йилдан буён ўзбек тилини ўрганаяпман. Ўтган давр мобайнида Ўзбекистон, унинг халқининг тафаккури ўзгарди. Янги жамият барпо бўлмоқда. Бир вақтлар дўстларим менга бошқа тилларни ўрганишни маслаҳат берган эди. Лекин мен ўзбек тилини пухта эгаллашга астойдил киришдим. Эндиликда "Меҳробдан чаён" асарини таржима қилиш ниятидаман. Барча ўзбекистонликларни Ўзбек тили байрами билан самимий муборакбод этаман.\n– Ҳаётимдаги энг гўзал дамлар Ўзбекистон билан боғлиқ, – деди Жанубий Кореянинг Ханкук чет тиллар университети профессори Ли Жи Ин. – Тошкент давлат шарқшунослик университетида таҳсил олганман. Бу гўзал тилни шу ерда ўргандим. Сўнгги йилларда мамлакатларимиз ўртасидаги дўстона алоқалар тобора мустаҳкамланиб бормоқда. Бизда ўзбек тилини ўрганишга оид дарслик чоп этилди. Ўзбек тилини ўрганиш юзасидан имтиҳонларни босқичма-босқич ўтказиш режамизда бор. Бу кореяликларнинг Ўзбекистонга бўлган эҳтироми ва ҳурматининг амалий намунасидир. Ўзбекистон ёшларига қарата шуни айтмоқчи эдимки, сизларнинг тилингизда Навоий, Бобур, Нодира сўзлаган. Бу авлодлар учун катта бахт ва шарафдир. Фарзандларингиз, уларнинг фарзандлари учун ушбу мафтункор тилни сақлаб, асраб-авайлашингизни истар эдим.\nШунингдек, Ҳиндистондаги Жамия Миллия Исломия университетининг ўзбек тили ўқитувчиси, профессор Шаҳид Таслим, Токио чет тиллар университети талабаси, Тошкент давлат шарқшунослик университетида ўзбек тилини ўрганган япониялик Рио Наитонинг она тилимизни эъзозлаш, уни хорижда кенг ўрганиш ва тарғиб этишга доир самимий фикрлари тадбир иштирокчиларида катта қизиқиш уйғотди.\nТадбирда таэквон-до бўйича Осиё ва жаҳон чемпиони, ҳамюртимиз Дмитрий Шокин ўзбек тилига ҳурмат ва эҳтиром, ўзининг спортдаги ютуқлари, келгусидаги ютуқлари ҳақида сўзлади.\n– Мен Ўзбекистонда туғилиб, ўсдим, шу диёрда вояга етдим, – деди Д.Шокин. – Ўзбек тилида сўзлашиш мен учун ғоят мароқли ва ёқимлидир. Болаликдан дўстларим, синфдошларим, қадрдонларим билан шу тилда сўзлашиб катта бўлдим. Ўзбек тилининг жаҳон миқёсида кенг қулоч ёзишида биз – спортчиларнинг ҳам ҳиссаси борлигидан фахрланаман. Бундай шарафли вазифага ўз ҳиссамни қўшаётганимдан ғоят мамнунман. Халқаро мусобақаларда зафар қозонганимизда Ўзбекистон байроғи мағрур ҳилпирайди, давлатимиз мадҳияси баралла янграйди. Демакки, ўзбек тили минглаб чет элликлар қулоғи остида жаранглайди. Ўзбек тилининг ривожига қўшаётган улкан ҳиссаси учун Президентимизга чин юракдан миннатдорлик билдираман.\nТадбирда Ўзбекистон Ёзувчилар уюшмаси раиси, халқ шоири Сирожиддин Саййид ўзининг она тилимизни улуғловчи янги шеърини ўқиб берди.\nРеспублика Маънавият ва маърифат маркази раҳбари Минҳожиддин Ҳожиматов ўзбек тилини ривожлантириш ва кенг тарғиб этишга муносиб ҳисса қўшаётган бир гуруҳ тилшунос олим ва ижодкор зиёлиларга "Маънавият фидойиси" кўкрак нишонини топширди.\nТантанали тадбирда Ўзбекистон Республика Президентининг маслаҳатчиси Абдужаббор Абдуваҳитов, Ўзбекистон Республикаси Бош вазирининг ўринбосари Беҳзод Мусаев иштирок этди.\nАдиблар хиёбонида адабий-маърифий тадбирлар кун бўйи давом этди. Она тили байрамига бағишланган бу каби шукуҳли маърифий тадбирлар мамлакатимизнинг барча гўшаларида кўтаринки руҳда бўлиб ўтмоқда.


ИИВ Орхан Инанди қандай ҳолатда ўғирланганини текширади | ҚИРҒИЗИСТОН ЯНГИЛИКЛАРИ\nИИВ Орхан Инанди қандай ҳолатда ўғирланганини текширади\nОрхан Инанди ва Чингиз Айтматов\nИИВ «Сапат» мактаблар тармоғининг бошчиси, Қирғизистоннинг фуқароси Орхан Инандининг ўғирланишига боғлиқ маълумот берди.\n«Ҳозирда Орхан Инанди қаерда экани маълум бўлгани сабаб ИИВ уни бедарак йўқолишига боғлиқ ҳолатлар бўйича тезкор-текширув ҳаракатларини олиб бормоқда», — деб билдиришди Инандини бир ойдан бери Қирғизистондан қидириб, қирғиз ҳуқуқ тартибот органлари тополмаган.\nМилиция ходимлари Бишкекнинг кўчаларини, этакларидаги ҳудудларни, дарёларнинг четларини ва каналларни, далаларни ва қишлоқ хўжалиги ерларини, чиқинди ташланувчи жойларни текшириб, бунга ички ишлар органларининг 1 мингдан ортиқ ходимлари жалб қилинган. Қурилиш майдонлари, гараж кооперативлари, автотўхташ жойлари, қаровсиз қолган бинолар, заводлар ва фабрикалар, ўрмонлар ва парк атрофлари текширилган.\nБу орада Туркиянинг давлат ОАВлари Инанди гоҳ қирғиз ва турк махсус хизмати томонидан қўлга олинганини, гоҳида эса Бишкекдаги Туркиянинг элчилигида ушлаб турилганини ёзишган. Дипмиссияда тинтув бўлган-бўлмаганини ҳуқуқ ҳимоячилари айтмаган.\nИИВ милиция ходимлари Инандини юрган жойини аниқлаш бўйича «кенг масштабда иш олиб борганини», иш муассасаси раҳбарининг назоратида деб ишонтирмоқда. Вазирлик тергов давомида бошқа ишлар ҳам фош бўлганини билдирди — бу ҳуқуқни ҳимоя қилиш органлари учун одатдагидай кўриниш бўлиши керак эди.\nИнандини бир ойдан бери қаерда ушлаб туришгани номаълум. Бироқ 5 июлнинг кечида Туркиянинг президенти Режеп Тайип Эрдоган жонли эфирда Орхан Инанди турк махсус хизмати томонидан Бишкекда ушланиб, Туркияга олиб келинганини билдирган. Озиб, соқоллари ўсган «Сапат» билим бериш муассасасининг президенти шу эфирда кўрсатилган.\nТуркия уни нима қилади?\nТуркиянинг Anadolu давлат ахборот агентлиги қирғиз-турк «Сапат» мактаблар тармоғининг президенти Орхан Инанди «қуролли террор ташкилотини тузгани ва унга етакчилик қилгани» учун қўлга олинганини ёзди.\nАгентлик ўз манбаларига таяниб, турк махсус хизмати томонидан ўғирланган Орхан Инанди ФEТОнинг* қочқин аъзоларига 25 қирғиз паспортини ноқонуний олиб берганини билдирди.\n*«Гуленнинг ҳаракати» Туркияда террористик ташкилот деб танилиб, ФEТО (Фетхуллахнинг террористик ташкилоти) деб аталади. Туркиянинг ҳукумати диний ташвиқотчи «Гуленнинг ҳаракатини» 2016 йилдаги тўнтарилишда айблаб, уларни террористик ташкилот деган. Бироқ Фетхуллах Гулен бу айбловларни инкор қилиб келади.\nФетхуллах Гюлен 1999 йили даволаниш учун Туркиядан чиқиб кетган. У АҚШнинг Пенсилвания штатига етган бўйича қайтмаган. У олдин Туркиянинг президенти Режеп Тайип Эрдоганнинг дўсти бўлган.\nТуркия кўпдан бери Инандини олиб кетишга ҳаракат қилиб юрган. Икки йил олдин Туркия Инандини экстрадициялаш бўйича хат юборган. Ўша йили Туркия «Сапат»нинг икки ходими, ўқитувчи бўлиб ишлаган Синан Йилмаз билан Санжар Абдухакимни экстрадициялашни талаб қилган.\nҚирғизистон президенти Садир Жапаров 2016 йилдан бери Инандини уч марта ўғирлашга ҳаракат қилишганини билдирди — бироқ ўғирлашга қирғиз махсус хизмати йўл қўймаган. Унинг айтишича, Қирғизистон Инандини ўз фуқароси қатори ҳимоя қилишга ҳаракат қилган. Турк элчилиги эса Инанди — Туркия фуқароси эканига ишонтирмоқда. Бироқ инанди йўқолиб, қидирилаётганда изоҳ беришдан бош тортиб, у Туркиянинг фуқароси эмас деган баҳонани айтишган.\nАввалги мақолаHRW: Туркия Орхан Инандини ўғирлаб халқаро ҳуқуқ нормаларини бузди\nНавбатдаги мақолаЎшда овоз сотиб олишга гумонланиб уч киши қўлга олинди. Уларнинг ёнидан 115 минг сом топилган


Фото: Андижон-Ўш «Дўстлик» чегара пункти очилиши кутилмоқда\n19:30 / 06.09.2017\nБугун, 6 сентябрь кунининг иккинчи ярмида Андижон ва Ўш вилоятлари ўртасидаги Ўзбекистон-Қирғизистон «Дўстлик» чегара-ўтказув пунктининг тантанали равишда очилиши кутилмоқда. Бу ҳақда Ўзбекистоннинг Бишкекдаги элчиси Дониёр Сидиқов маълумотига таянган ҳолда қирғиз маҳаллий нашлари хабар тарқатди.\nХабарларда айтилишича, Ўзбекистон ва Қирғизистон президентлари кеча «Ала-Арча» қароргоҳида бир қатор ҳужжатлар билан бирга чегара масаласига доир муҳим келишувга имзо қўйган. Сўнгги йилларда мазкур чегара пунктидан ўтиш икки томон фуқароларига турли қийинчиликларни пайдо қилган, эндиликди ана шулардан бири, иккинчи томондан юборилган телеграммани кўрсатиш тартиби бекор қилинмоқда.\nЭслатиб ўтамиз, жорий йилнинг 5 сентябрь куни Ўзбекистон Республикаси президенти Шавкат Мирзиëев давлат ташрифи билан Бишкекка ташриф буюрди. Бу Ўзбекистон президентининг кейинги 17 йилда қўшни Қирғизистонга давлатига биринчи расмий ташрифи бўлди. Унда муҳим келишувлардан бири, Қамбар Ота ГЭС иншоотини биргаликда барпо этиш масаласи ижобий ҳал бўлди.


“Apple”нинг 2-марказий офиси қурилмоқда – mulkdor.com\nFriday 19 July 2019 /\nUSD 8584.5000EUR 9673.8700\n“Apple”нинг 2-марказий офиси қурилмоқда\nMarch 4 2015, 01:03 Иқтисодиёт хабарлариМулкдор\nApple’нинг 2-марказий офиси. Келажак кўриниши\nApple компаниясининг қурилиши давом этаётган марказий офиси ҳақида янги тафсилотлар маълум бўлмоқда. Янги марказий офис биноси ташқаридан қараганда худди космик кемага жуда ўхшаш, бироқ ички тузилиши яна-да ўзига хос кўринишга эга. Иморат интерьери футуристик қиёфадаги биноларнинг букилгансимон кўринишдаги шаклларини ўзида уйғунлаштиради.\nApple дизайнери Жони Айвнинг айтишича, бино қаватлари 4,4 минг йиғма темир-бетон плиталардан тикланмоқда. Уларнинг ҳар бирини пол ва шифтлар ҳамда уларнинг орасида жойлашадиган совутиш тизимларини ўз ичига олган гўёки бир «бутерброд» дейсиз. Айв бу конструкцияларни полсимон плиталар, деб атайди.\nБундай бетон плиталарнинг ишлаб чиқарилаётгани ҳам Appleнинг ҳар бир қурилиш синчига жиддий эътибор билан қараётганидан далолат беради. Бино қурилишида узилишлар, маблағ ажратишни кўпайтириш билан боғлиқ муаммолар ҳам учраб туради. Чунки, Стив Жобс пайтида ўрнатилган жиддий талабларга риоя этиб ишлаш осон эмас-да.\nЖобс юзалар орасидаги тирқишлар стандарт андазадаги 3,2 мм. ўрнига 0,79 мм. бўлишини қаттиқ талаб қилган, яъни сип-силлиқ қилиб сайқалланган бетон шифтлар бир йўла қолипга қуюлиб, ўша қолип билан биргаликда монтаж жойига келтирилиши зарур. Шунга амал қилинсагина, уларнинг деформацияга учраши олдини олиш мумкин бўларкан. Бундай талабдан лойиҳа иштирокчиларидан бирининг овози чиқмайдиган бўлиб қолган.\nМаълум бўлишича, Жобснинг ишини айнан Айв давом эттираётган кўринади, унинг лифт бошқариш пультларини соддалаштиришни талаб этганда қаттиқ тортишувга дош берганини эслаши бежиз эмас. У, шунингдек, ички зинапоялар ва бошқарув тизимлари конструкциясига ҳам шахсан аралашган.\n2016 йили бино қабариқ шаклдаги ойна панеллари билан жиҳозланади ва ер ости гаражи, томошалар ҳамда янги озиқ-овқат маҳсулотлари намуналари намойиш қилинадиган зал билан таъминланади. Уларни табиатнинг гўзал манзаралари тасвири ҳам безайди.\nНазарбаев истеъфосидан сўнг олма-ота банкларида ...\nНурсултон Назарбаев истеъфосидан сўнг Қозоғистонда хорижий валюта сотиб олиш ҳажми кескин ошди, деб ёзади “Соф.уз” сайти. Фото:tengrinews.kz Бугун эрталаб Қозоғистон фонд ...\nБиржаMarch 20 2019, 08:03\nЖиззахда миб ходимига мотоарра билан таҳдид ...\nЖиззах вилояти Шароф Рашидов туманидан бўлган В.Мирзаев Мажбурий ижро бюроси туман бўлими давлат ижрочиларига фаол қаршилик кўрсатиши оқибатида бугун панжара ортида ўтирибди. ...\nИнсон ...April 19 2019, 05:04\nДунёJuly 19 2019, 04:07\nДунёJuly 19 2019, 11:07\nХовос туманида “Spark” ағдарилиб кетиши натижасида икки киши вафот этди\nЖамиятJuly 19 2019, 11:07\nАкмалхўжа Мавлонов Наманган вилояти прокурори бўлди


2- шошилинч кардиология бўлими 20 ўрин жойга мўлжалланган бўлиб, жами 30 та ходим ишлайди, шундан:\n6 нафар врач; 1 та тиббиёт фанлари доктори, 2 та олий тоифали ва 2 та иккинчи тоифали врач фаолият кўрсатади. Хамширалар 13 та, фаррошлар 10 тани ташкил қилади. Охирги 15 йил ичида бўлимда битта фан доктори ва иккита фан номзоди чиқарилди. Бўлим шифокорлари чет давлатларда ўтказилган 22 та ва 57 та Ўзбекистоннинг турли шаҳарларида ўтказилган халқаро симпозиум ва конференцияларда иштирок этишди. Шундан 5 та чет давлатда маърузалар билан қатнашилди. Булимда 5 та монография, 126 та мақола (шундан 22 таси чет элларда), 218 та тезислар чоп этилган. Бўлим миокард инфарктини замонавий даволаш, уларни иккиламчи ва учламчи профилактикаси бўйича шуғилланади. Марказимизга келган барча оғир юрак касалларини коронароангиография қилиш, электрокардиостимуляторларни трансплантацияси қилишни йўлга қўйган. Бу ишлар бажарилиши жиҳатдан Ўзбекистонда, Тошкентдан кейин иккинчи ўринда туради.\n2-шошолинч кардиология бўлим мудири\nСоткинов Тургунпулат Хабибуллаевич:\n1963 йил Наманган тумани, зиёлилар оиласида таваллуд топган. 2000 йилдан буён Республика шошилинч тиббий ёрдам илмий маркази Наманган филиали шошилинч кардиология бўлимида кардиолог, 2016 йилдан 2-шошолинч кардиология булим мудири вазифасида ишлайди.\nБулим фаолиятидан лавхалар


Телеграммалар ўрнига телеграмлар: Белгияда 171 йиллик тарихга эга телеграф ёпилади\nТелеграммалар ўрнига телеграмлар: Белгияда 171 йиллик...\n21.12.2017 21:14 0 507\nТелеграммалар ўрнига телеграмлар.\n1 Телеграммалар ўрнига телеграмлар: Белгияда 171 йиллик тарихга эга телеграф ёпилади 00:45\nБелгияда биринчи телеграмма 1846 йили жўнатилганди – бу хабар Брюссел–Антверпен темир йўли бўйлаб ётқизилган линия орқали узатилган. Орадан 171 йил ўтди – энди мамлакат телеграфдан воз кечмоқчи: энг охирги телеграмма 29 декабр куни жўнатилади ва тизим бутунлай тўхтатилади.\nАммо Белгия телеграфдан воз кечаётган биринчи давлат эмас. XIX асрнинг 30-йилларида телеграф ихтиро қилинган Буюк Британия 1982 йилдаёқ ундан воз кечганди. АҚШ 2006 йили, Ҳиндистон 2013 йили телеграммаларни «тўхтатган».\nҲа, мобил алоқа ва интернет-мессенжерлар ривожланган замонда телеграммаларга ўрин қолмаяпти. Бу серташвиш жараёнга талаб кам, бунинг устига қиммат: оддийгина мисол, 20та сўздан иборат шошилинч телеграммани жўнатиш белгиялик учун деярли 25 еврога тушаркан. Шунинг учун ҳам телеграммаларнинг ўрнини телеграмлар эгаллаяпти.\nТехнология 08/02, 09:45


Бугун сизларга ҳикоя қилмоқчи бўлганим Игорь Нетто ҳақида кўпчилик билмаслиги мумкин, лекин умид қиламанки ушбу ёзганларимиз сизларга у ҳақида, унинг футболдан иборат бўлган ҳаёти ҳақида етарли маълумотга эга бўлишингиз имконини беради.\n1950-60 йиллардаги “Спартак” (Москва) клуби сардори, Собиқ Иттифоқ терма жамоасининг етакчи ўйинчиси ҳақида жуда кўп ёзиш мумкин.\n-У жуда шўх бола эди,-деб хотирлайди унинг акаси Лев,-доимо тўп ўйнагани ўйнаган, ойим эса унинг оёқ кийимини янгилашдан чарчамасди.\nЎн саккиз ёшида “Спартак” кийимини кийган футболчи, 18 мавсум шу жамоада фаолият юритди. Сардор сифатида жамоаси билан беш марта мамлакат чемпиони, уч марта кубок соҳиби бўлди. Терма жамоа сафида Европанинг дастлабки чемпиони сифатида тарихда қолди. У ўша пайтлаёқ, ҳаётлигидаёқ афсонага айланиб улгурган ва бунга бир нечта сабаблар бор эди.\nФутбол тарихида у фақат буюк футболчи эмас, буюк сардор сифатида ўчмас из қолдирди. Чилида ўтган 1962 йилги жаҳон чемпионатидаги унинг жасоратини унгача ҳам, ундан кейин ҳам ҳеч ким такрорлай олмади.\n-Тўп дарвозанинг ўнг юқори бурчагидан жой олди. Узоқроқда турган жамоадошларим голни нишонлай кетишди, лекин уругвайлик дарвозабон Соса ва бир нечта футболчилар гол бўлмаганини, тўп дарвоза тўрининг тешигидан дарвозага кирганини исботламоқчи бўлиб ҳакамга ёпишиб кетишди. Лекин, ҳакам майдон марказига ишора қилди. Менинг ўзимга ҳам гол бўлмагандек туюлганди ва Численконинг олдига югурдим. “Гол бўлдими?”, деб сўрадим. “Йўқ”, дарҳол жавоб берди у. Шунда мен сардор сифатида италиялик ҳакам олдига келдим ва ишораларим билан гол бўлмаганлигини тушунтирдим. У менга миннатдорчилик билдирди. Мен эса қалбимда хотиржамлик ва енгиллик ҳис қилдим. Биз ҳалол футбол ўйнардик.\nСизга қандайдир нотабиий туюлмадими бу сатрлар. Менга шундай туюлди дастлаб. Мана шундай футбол ўйнашарди илгари. Сардор номи ҳам мана шундай аҳамиятга эга эди. Ҳозир эса.. Ҳозир сардор деганда биз, нуқул ҳакам билан тортишадиган ва фақат ва фақат ўз жамоасининг манфаатини ҳимоя қиладиган футболчиларни тушунамиз. У футболчилар эса футболнинг, мухлисларнинг (рақиб мухлислари бўлса ҳам) манфаатларини юқори қўйишган.\nЎша учрашувда Неттонинг жамоаси барибир ғолиб чиқди. Ўша пайтларда “FAIR PLAY” каби совринлар бўлмаса-да, бутун дунё бу ҳаракатни чин қалбдан олқишлашди. Ҳақиқий ҳалол ўйин майдон ташқарисига чиқариб юборилган тўпни рақибга қайтариб бериш учун бор кучи билан яна майдон ташқарига тепиб юборши эмасди у пайтларда.\nОрадан йигирма тўрт йил ўтиб, замонлар ҳам ўзгарди, сардорлар ҳам. Худди шундай турнирда, бундан ҳам аҳамиятли учрашувда яна бир сардор қўли билан тўп киритди ва барчани алдади. Ҳакам голни ҳисоблади, лекин, афсуски Марадонанинг ҳаёлига келмади бошқача йўл тутиш. Ўша гол унга чемпионликни олиб бергандир, лекин, футбол аҳли олдида ҳурматини йўқотилишига асосий сабаб бўлди.\nУни жамоадошлари “гусь” деб аташарди. Бунга сабаб, унинг бўйнининг узунлигию, овозининг бироз хириллаб чиқиши эди. Ўн йилдан ортиқ вақт мобайнида у “Спартак”да ва терма жамоада сардорлик қилди. Юксак техника ва индивидуал ўйини, майдондаги ҳақиқий жангчилик хусусиятлари билан ҳамманинг меҳрини қозонди. Майдонда у жуда шиддатли ва қизиққон эди, лекин доимо, ҳатто энг катта босимларда ҳам ўзининг тактик фикрлашини йўқотмасди. Ҳамиша майдондаги ҳолатни тўлиқ хис қилиб турарди, ажойиб комбинациялар ташкил қилар ва кўпинча ўзи уларни ниҳоясига етказарди. Кейинчалик, кўпчилик томонидан севилган гўзал ва нафис “спартакча футбол”нинг ривожланишида айнан унинг ҳизматлари катта эди.\nВиктор Понедельник у ҳақида шундай дейди:\n-Менимча, у футбол тарихида энг яхши ярим ҳимоячилардан бири эди. У ҳатто юқори тезликда ҳам 2-3 ҳимоячини бемалол алдаб ўтар, ўзининг чап қанотидан деярли дарвоза чизиғигача бориб, ажойиб пасларни бера оларди. Унинг унчалик баланд бўлмаган, лекин қатъий овози жамоадаошларини ҳам доимо юқори босимда ушлаб турарди.\n-Тасаввур қилинг, барча ҳужум қилиш йўллари беркилган, рақиб ҳимоясидан ўтиш умуман иложи йўқ. Ҳатто, энг айёр тўп узатишлар ҳам эгасига етиб бормаяпти. Бирдан, Игорь Нетто тўп билан олдинга ташланади, биттаси алдаб ўтилади, иккинчиси, кейин учинчиси. У дарвоза қаршисида ва гол. Игорь эса ўзининг киборларча ҳаракатлари ва мулойим нигоҳи билан майдон марказига қараб югуради.\nУ футболга ниҳоятда жиддий муносабатда бўларди. У тактик тарафдан бутунлай консерватив эди ва ностандарт ҳаракатларни ёқтирмасди. Мағлубиятни мардонавор қабул қиларди, ҳеч қачон ўйиндан сўнг ортиқча гап қилмасди. Доим ундан мағлубият сабаби сўралганда, “кўп хато қилдик”, деб қисқа жавоб берарди ва ўзининг ва жамоадошларининг эътиборини кейинги учрашувга қаратарди. Балки, мана шу ҳусусиятлари учун ҳам, у сардорлик қилган ўн беш йил давомида “Спартак” ҳеч қачон икки марта кетма кет мағлубиятга учрамаганди.\nУнинг ҳаётга бўлган муносабати ҳам ўта жиддий эди. Онасини ниҳоятда қадрларди. Алоҳида яшаса-да, деярли ҳар куни уни олдига келарди. Баъзи кунлари ҳатто бирорта сўз айтмасди, лекин олдида ўтириб қайтиб кетарди. Баъзан эса, ётиб қоларди, кроватни онасига яқин қилиб сурарди-да, хотиржам ухларди. Майдонда у ниҳоятда қатъий ва жиддий эди, уйда эса жуда мулойим ва меҳрибон эди.\nУ футбол ўйнашни ўттиз олти ёшида тўхтатди. Тўғрироғи, у хоҳламаса-да, мураббийлар унинг дам олишини хоҳлашди. Игорь эса “Спартак”дан бошқа жамоада ўзини тасавур қила олмасди. Футболсиз қолиш унга жуда қаттиқ таъсир қилди ва узоқ вақт касал бўлиб ётди. Кейин эса, мураббийлик соҳасини бошлади. Узоқ йиллар давомида у мамлакатда ва чет элда турли жамоаларда ишлади, аммо, унчалик муваффақият қозонмади. Кўпчилик бу омадсизликни унинг ўта ҳалоллиги билан боғлашади. Йиллар ўтиб, у жонажон клубига қайтди ва ёш болаларни тарбиялай бошлади.\nИнсонда доимо ҳаёти олдинда эканлиги ҳақида тасаввур мавжуд бўлади. Исталган пайтда ўзини ўнглаб олиши мумкиндек, бу нарса бутунлай ўзига боғлиқдек тасаввурда бўлади. Аммо.. Инсон ҳаётининг асосий қисмида қандай ҳаёт кечирган бўлса, кўпинча умрининг охирида мана шу ҳаётнинг инъекосини яшайди. Бойлик, кайфу сафо дардида яшаган одам, ҳатто бу нарсалар ўзи учун аҳамиятини йўқотган пайтга келиб ҳам, улардан воз кеча олмайди. Шунинг учун ҳам, ҳаётнинг энг ёрқин палласида инсон ўз мақсадини белгилаб олиши лозим.\nИгорь Нетто ҳаётини футбол билан яшади. Аниқроғи футбол унинг қалбининг ва ҳаётининг энг катта бўлаги эди. Умрининг охирги кунларида оғир касалликка чалинди. У деярли бутун хотирасини йўқотган ва кўпинча ўз уйини ҳам топа олмай қоларди. Унинг хотини ташлаб кетган ва акасининг уйида истиқомат қиларди.\n-У ўзининг касаллигини билмасди,-дейди машҳур футболчи ва мураббий Никита Симонян,-ҳаётининг қийинлашиб кетгани ҳақида кўп нолирди, лекин касали ҳақида гапирмасди. Меинмча, унинг мияси ўзига бўйсунмай қўйганди.\nБир куни у футбол кўриб ўтириб, “Лариса! Лариса! Қани Володя?” деб бақириб юборган. Владимир Маслаченко шарҳлаётган ўйинни кўриб ўтириб, Владимир билан бирга ўтиргандек ҳаёлга борган ва унинг йўқ бўлиб қолганини тушунмай қолганди. Келинойиси Лариса унга, ўйиндан кейин Маслаченко албатта келишини айтиб, зўрға юпатганди.\nОилавий ҳаётдаги бахтсизлик, футбол билан оғир ҳайрлашув, моддий қийинчиликлар унинг соғлиғига ўз таъсирини ўтказмай қолмаганди. Баъзи вақтларда, у атроф билан алоқани йўқотар ва бутунлай футбол ўйнаб юрган вақтларига қайтиб қоларди. Ҳатто, баъзан у спорт формасини кийиб, сумкасини тайёрлаб оларди ва шерикларини кутиб ўтирарди. Машғулотлар кейинга қолдирилганлигини айтиб, зўрға уни тинчлантиришарди. Шунда у кийимларини алмаштирарди ва ҳаммасини унутиб юборарди.\nАлбатта, уни кўп даволашди, лекин касалликни тўхтатиб бўлмасди. 1999 йилнинг 30 мартида, ўзининг олтмиш тўққиз ёшида футболнинг ажойиб фарзанди вафот этди.\nЎкилди: 7616 марта.


Андижонда блогер аёл калтакланганми? “Андижон ҲЭТК” раддия билан чиқди | Qalampir.uz\nАндижонда блогер аёл калтакланганми? “Андижон ҲЭТК” раддия билан чиқди\nЖамият\t24 Ноябрь 19:22 5618\nИжтимоий тармоқларда Андижонда блогер Фотима Жўраева калтаклангани ҳақида хабарлар тарқалганди. Бош прокуратура Матбуот хизмати Фотима Жўраеванинг олган тан жароҳатларини оғирлик даражасини аниқлаш мақсадида суд-тиббий экспертизаси тайинланганини маълум қилганди.\nАндижон вилояти “Ҳудудий электр тармоқлари” АЖ мазкур ҳолат юзасидан расмий муносабат билдирди.\nУнга кўра, Улуғнор туманида блогер Фотима Жўраеванинг туман электр таъминоти корхонаси бош ҳисобчиси томонидан калтакланганлиги юзасидан бўлган воқеалар назоратга олинган бўлиб, мазкур ҳолатни атрофлича ўрганиш мақсадида махсус комиссия тузилган.\nКомиссия томонидан аниқланган дастлабки маълумотларга кўра, Фотима Жўраева жорий йилнинг 18 ноябрь куни туман электр тармоқларига келиб, ўзини блогер сифатида таништирган ва ҳеч қандай ҳужжат тақдим этмасдан ўзи фаолият юритаётган Улуғнор туманидаги “Истиқлол зар толаси” фермер хўжалигининг электр энергияси таъминотига оид тўловлар бўйича жорий ҳолатни аниқлаштирувчи ҳужжатларни талаб қилган. Корхона ҳисобчиси, ўз навбатида, маълумотлар фақат корхона раҳбарига тақдим этилиши мумкинлигини маълум қилган.\n“Ҳисобчи М.С.нинг комиссияга маълум қилишича, блогер Фотима Жўраева таъкидлаётганидек, уни уриб тан жароҳати етказмаган. Унинг айтишича, Ф. Жўраевани тинчлантирмоқчи бўлганида, у турли хил ҳақоратли сўзлар орқали кўпчилик олдида обрўсизлантирилган. Бу ҳақида ўша куни воқеанинг гувоҳи бўлган электр таъминоти корхонаси ходимларининг қўл телефонига туширилган видеотасмалар бор”, дейилади муносабатда.\nШунингдек, блогер тарқатган мурожаатида ўша кунги унга шерик бўлган икки фермер аёл ҳам калтакланганлигини маълум қилганди. Бироқ, фермер хўжалиги раҳбари Каримахон Тоштемирова комиссияга унга нисбатан ҳеч ким куч ишлатмаганини маълум қилган.\n“Ўша куниёқ блогер Фотима Жўраева воқеа юзасидан Улуғнор тумани ИИБга мурожаат қилган. Ҳозирда унинг олган тан жароҳатлари оғирлик даражасини аниқлаш мақсадида суд-тиббий экспертизаси тайинланган.\nБундан ташқари Ф. Жўраева мурожаатида фермер хўжалигининг истеъмол қилинган электр энергиясидан бўлган қарздорлигини сунъий оширилиши тўғрисида гапириб ўтилган. Комиссия аъзолари ушбу ҳолат юзасидан қуйидагиларни аниқлади. Улуғнор туманида пахтачилик-ғаллачилик йўналишида фаолият кўрсатаётган “Истиқлол зар толаси” фермер хўжалиги билан Улуғнор туман электр таъминоти корхонаси ўртасида тузилган 270202-сонли электр энергиясини етказиб бериш тўғрисидаги шартномага асосан, мазкур фермер хўжалигига электр энергияси етказиб берилади”, дея ёзилган "Андижон ҲЭТК" муносабатида.\nМазкур ҳолат юзасидан махсус комиссия аъзоларининг “Истиқлол зар толаси” фермер хўжалиги раҳбари билан суҳбати чоғида, шаклланган қарздорлик юзасидан тушунтириш берилган. Шу тариқа фермер хўжалигининг қарздорлиги сунъий оширилмаганлиги ўз тасдиғини топган. Фермер хўжалиги раҳбари Карима Тоштемирова Улуғнор тумани электр таъминоти корхонаси ходимларига нисбатан эътирози йўқлигини билдириб ўтган.\n28 Ноябрь 13:57 68174\n29 Ноябрь 14:43 56220\n30 Ноябрь 10:55 33809\n29 Ноябрь 12:05 24353\n28 Ноябрь 09:52 22380


Жафар Ирисметов: «Аякс»дан ўрганадиган жиҳатларимиз кўп экан» / CHAMPIONAT.asia\n18:14Конте: "Менга "Ювентус"дан бирорта қўнғироқ бўлгани йўқ" 0 18:11"Локомотив" эртага легионер ҳужумчини ҳам таништиради 1 18:05Фарғонада болалар ўртасида дўстлик турнири ўтказилди 0 17:45Бейлнинг агенти: "Гарет- "Реал" футболчиси ва у бахтли" 2 17:33Буни фақат Неймар қила олади. Энг ёрқин вазиятлар 5 17:30Карикатура: Роналду кетди, Бэйл кетмоқда, Бензема эса... 5 17:25Гризманн ва Де Йонгнинг дебют ўйинида "Барселона" "Челси"га мағлуб бўлди 57 17:19“Андижон” икки нафар янги футболчи билан шартнома имзолади 12 17:01Фарғонада “Ёзги таътил!” футбол мусобақаси ўтказилди 1 16:49Бир ўйин тарихи (учинчи мақола) 2 16:37Ботирали Эргашев – «Динамо»нинг 1-даврадаги энг яхши футболчиси! 3 16:36"Барселона"нинг иқтидорли футболчиси клубни тарк этди. Унинг агенти Мино Райола 9 16:34"Пахтакор-79"ни хотирлаб: Юрий Загуменних 1 15:51Андрес Иньеста Ла лига элчисига айланди 2 15:20Николя Пепе яқин вақт ичида "Лилль"ни тарк этади 8\nЖафар Ирисметов: «Аякс»дан ўрганадиган жиҳатларимиз кўп экан»\n05 авг 2018 10:19\nТеглар : ИрисметовГолландияПахтакор\n«Сўғдиёна», «Қўқон-1912», «Металлург», «Пахтакор» ҳамда «Қизилқум» жамоалари техник директорлари Амстердамга сафар уюштириб, «Аякс» клуби академиясининг иш фаолияти, селекция жараёни билан яқиндан танишишди.\nБиз сафар таассуротлари юзасидан «Пахтакор» спорт директори Жаъфар Ирисметов билан боғланиб, ундан интервью олдик.\n- Жаъфар ака, ушбу сафар ким томонидан ташкил қилинди? Ўзбекистондан кимлар борди?\n- Голландия сафари Ўзбекистон футбол ассоциацияси ҳамда «Пахтакор» клуби бош мураббийи Шота Арвеладзе ташаббуси ва ҳамкорлигида амалга оширилди.\nУнда «Сўғдиёна» клуби президенти Ўктам Маҳмуджонов, «Қўқон-1912» жамоаси вице-президенти Бахтиёр Толипов, «Қизилқум»дан Фарҳод Нуруллаев ҳамда «Металлург»дан Шавкат Саидовлар ҳам Голландияда бўлиб қайтишди.\n- Сафардан кўзланган асосий мақсад нима эди?\n- «Аякс» академияси фаолияти билан яқиндан танишиш, ушбу клубда болалар футболига қаратилаётган эътибор, машғулотларнинг ўтказилиш жараёнига бевосита гувоҳ бўлишдан иборат эди. Ўйлайманки, ҳар биримиз бу сафардан ўзимиз учун катта фойда олдик ва ўрганганларимизни амалиётга татбиқ этамиз.\n- «Аякс» клуби ўзининг болалар футболига эътибор қаратиши билан машҳур. Ўзингиз ҳам бунга гувоҳ бўлдингиз. Биздаги болалар футболига муносабат, ўтказиладиган машғулотлар билан таққослаганда, фарқ сезиларли даражада каттами?\n- Ҳа, аксарият йўналишларда биздан яхшигина ўзиб кетишган. Биринчи галда академияда болаларнинг футбол билан шуғулланиши учун яратилган шароитларни айтиш керак. «Аякс» академияси жуда катта ҳудудни эгаллаган экан. Майдонларнинг сифати алоҳида мавзу. Бундай шароитларда шуғулланган болалардан ёмон футболчи чиқмаслиги турган гап.\nАгар биз ҳам академия ва футбол мактабларидаги шароитларни нормал ҳолатга келтира олсак, биздан ҳам истеъдодли футболчилар етишиб чиқади. Афсуски, ҳозир академиялар фаолияти, футбол мактабларимиз билан мақтана олмаймиз.\n- Бизда мураббийлар маош кам деб нолишади ва бунинг натижасида қўшимча гуруҳларни ташкил қилишади. Бунинг натижасида сифат тушиб кетади. Сўрамоқчи бўлганим, «Аякс» академиясининг битта гуруҳида шуғулланадиган болалар сони қанча экан?\n- Ҳар бир гуруҳда камида 18, кўпи билан 20 нафар бола бўлиб, ёш футболчиларнинг умумий сонини 200дан оширишмас экан. Ҳар бир тарбияланувчининг истеъдодини максимал даражада юзага чиқаришга жиддий эътибор қаратилади. Тест синовлари ҳам қатъий талаблар асосида ўтказиларкан.\n«Аякс» академиясида ишлаётган мураббийлар катта маош олишади. Сиз айтгандек, иккинчи ёки учинчи гуруҳларни ташкил қилиш ҳақида ўйлашмайди ҳам. Бор эътиборларини ёш футболчиларни тарбиялаш ва «Аякс»нинг бош жамоасига етказиб беришга қаратишади.\n- Қабул неча ёшдан бўлар экан? Бошқа давлатлардан ҳам ёш футболчиларни шартнома асосида қабул қилишадими?\n- Саккиз ёшдан қабул қилинади. Бола 17 ёшга тўлгунигача академияда футбол сирларини ўрганади ва истеъдодлилари кейин асосий жамоага ўтказилади. Бошқа давлатлардан фақат энг иқтидорли болаларгина «Аякс» академиясида таҳсил олиш имкониятига эга бўлишади.\nЛекин бундай футболчилар сони кам, чунки Голландиянинг ўзи истеъдодларга бой. Асосан Амстердам ва унга яқин шаҳарлардан болаларни қабул қилишади. Бу ерда селекция хизмати аъло даражада ишлайди.\n- «Аякс»дан ташқари бошқа клубларда ҳам бўлдингларми?\n- Йўқ. Чунки Амстердамга сафаримиз уч кунга мўлжалланганди. «Аякс» клубининг ЕЧЛ доирасидаги «Штурм» жамоасига қарши ўтказган ўйинини бевосита стадиондан томоша қилдик ва эртаси куни Ўзбекистонга қайтиб келдик.\n- Сафардан олган умумий таассуротларингиз ўйлаганингиздан ортиқ бўлдими?\n- Таассуротлар аъло даражада. Лекин икки кун жуда кам муддат экан. Шунга қарамай, максимал даражада ўрганишга ҳаракат қилдик. Шахсан ўзим футболчиларнинг ўтиш даврида кўзга ташланадиган муҳим жиҳатларини ўргандим ва энди "Пахтакор" машғулотларига 2-3та ўзгартириш киритамиз.\nМанба: "Интерфутбол" газетаси\n"Пахтакор-79"ни хотирлаб: Юрий Загуменних 1\n"Пахтакор" - АГМК учрашувидан ГАЛЕРЕЯ 5\n"Пахтакор" АГМК билан назорат ўйинлари ўтказди 9\nЎз жамоангизни тузинг 30


Францияда норозилик намойишларидан сўнг санитария гувоҳномалари тўғрисидаги қонун лойиҳаси юмшатилди\nФранция сенати якшанба куни коронавирус тарқалишига қарши курашиш бўйича янги чоралар тўғрисидаги қонун лойиҳасини маъқуллади, бу сўнгги кунларда мамлакатда оммавий норозиликларга сабаб бўлди.\nҲужжат тиббиёт ходимларини CОVID-19га қарши мажбурий эмлашни, шунингдек санитария йўлакларини кенгайтиришни назарда тутади. Сенатни назорат қилувчи оппозиция вакиллари қонун лойиҳасига унинг қоидаларини юмшатиш учун бир қатор ўзгартиришлар киритдилар — хусусан, санитария рухсатномаларини жорий этиш август ойининг охиридан 15 сентябргача кўчирилди. Вояга етмаганлар, шунингдек, соғлиқ учун рухсатнома олиш мажбуриятидан озод этилади.\nЭнди парламентнинг қуйи палатаси — Президент Эммануэл Макрон тарафдорлари томонидан назорат қилинадиган Миллий Мажлис — қонун лойиҳасини қайта кўриб чиқиши керак. У сенаторларнинг фикрига қўшилмаслиги ва ҳужжатни қатъий версияда тасдиқлаши мумкин.\nСанитария гувоҳномаларида эмлашлар, коронавируснинг салбий текшируви ёки антитаначалар борлиги тўғрисида маълумотлар мавжуд. Ушбу ҳужжатсиз ҳукумат ва аксарият қонун чиқарувчиларнинг фикрига кўра, Франция аҳолиси оммавий тадбирларга, ресторанларга ва узоқ масофали поездларга рухсат берилмайди. Франциядаги кинотеатрлар, театрлар ва музейларда шунга ўхшаш чекловлар аллақачон мавжуд.\nҲукуматнинг таклифлари жамиятнинг бир қисми томонидан кескин реакцияга сабаб бўлди — гарчи, сўровларга кўра, французларнинг аксарияти ушбу чораларни маъқуллашади. Шанба куни Парижда ва бошқа шаҳарларда санитария паспортлари ва мажбурий эмлашлар мухолифлари томонидан оммавий норозилик намойишлари бўлиб ўтди. Расмий маълумотларга кўра, уларда 160 мингдан ортиқ одам иштирок этди.\nПарижда намойишлар вақтида полиция билан тўқнашувлар ҳам бўлган. Президент Макрон намойишчиларни шафқатсизликда, худбинликда ва масъулиятсиз хатти-ҳаракатларда айблаб, уларни қаттиқ қоралади. У эмлашни эпидемияга қарши курашишнинг самарали усули деб атади.\nЭпидемияга қарши қаттиқ чоралар, шу жумладан эмланмаганларга чекловлар қўйилишига қарши бўлганлар, шанба куни бошқа Европа мамлакатларида норозилик намойишларини ўтказдилар.


ОЛИМПИАДА ЧЕМПИОНЛАРИ ВА СОВРИНДОРЛАРИНИ ТАҚДИРЛАШ МАРОСИМИДАН! 30.08.2016 06:35\n29 август куни соат 10.00 да пойтахтимиздаги “Олимпия шон-шуҳрати” музейида, мамлакатимизда жисмоний тарбия ва спортни ривожлантириш, ёшлар ўртасида Олимпиада ҳаракатини тарғиб этишдаги фаол иштироки, Рио-де-Жанейро шаҳрида (Бразилия) бўлиб ўтган XXXI ёзги Олимпиада ўйинларидаги юксак спорт маҳорати ва мардлиги, халқаро спорт майдонларида Ўзбекистоннинг нуфузи ва обрў-эътиборини оширишга қўшган катта ҳиссаси учун, ҳамда Ўзбекистон Республикаси Президентининг 2016 йил 12 июлдаги ПҚ-2558-сонли Қарорига мувофиқ, ғолиб ва совриндор спортчиларимизга бирйўла тўланадиган пул мукофотлари, ҳамда Маданият ва спорт ишлари Вазирлиги соҳасида фаолият кўрсатаётган илғор ходимлардан бир гуруҳини «Ўзбекистон мустақиллигига 25 йил» эсдалик нишонлари билан тақдирлашга бағишланган тадбир бўлиб ўтди.\nЎзбекистон Республикаси Бош вазири ўринбосари, Олимпиада ўйинларида иштирок этган Ўзбекистон делегацияси Раҳбари А.Икромов тадбирни очар экан, бундан тўрт йил аввал Президентимиз ташаббуси билан мураккаб ва ҳар томонлама мукаммал ишлаб чиқилган қарор бўйича амалий ишлар олиб борилганлиги, не машаққатлар билан қўлга киритилган лицензиялардан сўнг, музаффар спортчиларимиз тўрт йилликнинг муҳим спорт анжуманида шунчаки иштирок этмаганлиги, совринли ўринлар учун бор куч-ғайратини сарфлаб, якунда халқимизнинг эзгу ниятларини амалга оширганлигига урғу бериб ўтди.\nА.Икромов:– Риода ўзим спортчилар бирга бўлдим, улар билан бирга яшаб, улардаги мусобақага, олишувга, рақибини енгиб, Ватан олдидаги бурчини бажаришга қанчалик иштиёқ ва шижоат билан интилганлигига гувоҳ бўлдим. Мусобақа стартининг биринчи кунидаёқ Диёрбек Ўрозбоев дастлабки медални ҳадя этди, Ришод Собиров учинчи Олимпиадасида учинчи медалини қўлга киритди. Абдулла Тангриев бешинчи Олимпиадасида иштирок этаётганлигига қарамай, ҳамон куч-ғайратини аямади, тўрт йиллик меҳнатлари эвазига ёмон натижа кўрсатмади. Энг муҳими, Олимпиада ўйинларининг ёпилиш маросимига саноқли уч-тўрт соат қолган бир пайтда спортчиларимиз бирин-кетин олтин ва бронза медалларига сазовор бўлишиб хазинамизни бойитишди. Бу билан паҳлавон, мард, жасур полвонларимиз Президентимиз айтганларидек, 25 йил ичида ким эдигу, ким бўлдик, деган саволга муносиб жавоб беришди, ўзбек ўғил-қизи нималарга қодир эканлигини исботлашди. Бразилия Олимпиадаси ортда қолди, тарихга кирди. Энди олдимизда Токио Олимпиадаси! Тайёргарлик бугундан бошланди. Зеро, тўрт йилдан кейинги Олимпиададаги медалларимиз қиммати ва сони янада ортишига шубҳамиз йўқ.\nҚуйидаги спортчилар бирйўла тўланадиган пул мукофотлари, ҳамда Миллий Олимпия қўмитаси томонидан тақдим этилган "Малибу” автомашиналари билан тақдирландилар:\nОлтин медаль соҳиблари - ҳар бири 200 000 АҚШ доллари билан:\nРуслан Нуриддинов– оғир атлетика бўйича терма жамоа аъзоси;\nҲасанбой Дўсматов– бокс бўйича терма жамоа аъзоси;\nШаҳобидин Зоиров– бокс бўйича терма жамоа аъзоси;\nФазлиддин Ғоибназаров – бокс бўйича терма жамоа аъзоси;\nКумуш медаль совриндорлари - ҳар бири 100 000 АҚШ доллари билан:\nШаҳрам Ғиёсов – бокс бўйича терма жамоа аъзоси;\nБектемир Мелиқўзиев – бокс бўйича терма жамоа аъзоси;\nБронза медали совриндорлари - ҳар бири 75 000 АҚШ доллари билан:\nМуроджон Аҳмадалиев – бокс бўйича терма жамоа аъзоси;\nРустам Тўлаганов – бокс бўйича терма жамоа аъзоси;\nРишод Собиров – дзюдо бўйича терма жамоа аъзоси;\nДиёрбек Ўрозбоев – дзюдо бўйича терма жамоа аъзоси;\nЕлмурат Тасмурадов– юнон-рум кураши бўйича терма жамоа аъзоси;\nИхтиёр Наврўзов – эркин кураш бўйича терма жамоа аъзоси;\nМагомед Ибрагимов – эркин кураш бўйича терма жамоа аъзоси.\nШундан сўнг, Маданият ва спорт ишлари вазири Б.Аҳмедов вазирлик тизимидаги бир гуруҳ спортчилар, мураббийлар ва мутахассисларга Ўзбекистон Республикаси Президенти номидан "Ўзбекистон мустақиллигига 25 йил" эсдалик нишонларини тантанали равишда топширди.\nРио Олимпиадаси олтин медали соҳиби Ҳасанбой Дўсматов:- Аввало барчангизни ҳаммамиз учун энг азиз бўлган Мустақиллигимизнинг 25 йиллиги билан самимий қутлайман. Биз ёшлар учун яратилган замонавий шароитлар ва бизларга берилган юксак ишонч учун, Юртбошимиздан миннатдормиз. Насиб қилса, тўрт йилдан кейин Токиода ўтадиган Олимпиада ўйинларида ҳам чемпионлигимизни сақлаб қолиш, медалларимиз сонини ва сифатини янада кўпайтириш учун боримизни беришга тайёрмиз.\nОлимпиада ўйинлари кумуш медаль соҳиби Бектемир Мелиқўзиев:- Мамлакатимизда биз ёшлар учун яратилган имкониятлар ва имтиёзлардан оқилона фойдаланганимиз учун ҳам, Риода ўзбек фарзанди нималарга қодир эканлигини исботлай олдик. Муҳтарам Президентимизга берган ваъдаларимизни бажардик, унинг ишончини оқлаганимиздан хурсандмиз. Кейинги Олимпиадаларда ҳам медалларимизни кўпайтиришга яна ваъда берамиз!\nОлимпиада ўйинлари бронза медали совриндори Рустам Тўлаганов:- Рио Ўзбекистондан қанчалик узоқ бўлмасин, океан ва денгизлар ортида бўлмасин, рингда, жанг пайтида ҳам халқимизнинг, ота-онамизнинг, Муҳтарам Президентимизнинг қўллаб-қувватлаб турганлигини, бизларга далда бераётганлигини ҳис қилдик. Қўлга киритган ютуқларимиз, медалларимизнинг бари шу халқимизники, Президентимизники. Бундан кейинги йирик мусобақаларда ҳам, Олимпиада ўйинларида ҳам халқимиз, Юртбошимиз ишончини оқлашга, давлатимиз байроғини баланд-баландда хилпирашига, мадҳиямизни шоҳсупада туриб баралла ижро этишга янада кўпроқ ҳаракат қилаверамиз.\nОлимпиада ўйинлари олтин медали соҳиби Руслан Нуриддинов:- Риода эришган ютуқларимиз, Ватан олдидаги бурчимиз эди. Камтарона меҳнатларимизни юқори баҳолаб, давлат мукофотларига лойиқ кўришгани учун барча-барчага миннатдорлик билдираман. Бизга шундай натижаларга эришишимизда шарт-шароитлар, имкониятлар яратиб берганлиги учун аввало Юртбошимизга, қолаверса, мутасадди ташкилотларимизга мингдан-минг раҳматлар айтаман. Бундан кейин ҳам эл шаъни, юрт довруғи учун курашишга ваъда бераман. Юртимиз тинч, Мустақиллигимиз абадий бўлсин.\nБокс бўйича терма жамоа мураббийи, Ўзбекистон Республикасида хизмат кўрсатган спорт устози Раҳматилло Рўзиохунов: - Рио Олимпиадаси тугади, тўрт йиллик машаққатли меҳнатларимиз маҳсули сифатида арзигудек натижаларга эришдик. Ўзбек ўғил-қизи нималарга қодир эканлигини дунёга кўрсата олдик. Бунга осонликча эришмадик. Юртбошимизнинг ёшларга эътибори, қўллаб-қувватлаши ва ишонч билдиргани туфайлигина биз ҳеч кимдан кам эмаслигимизни исботладик. Бугунги ғолиб спортчиларимизга ҳавас қилган ёшларимиз сони кўпайишига, келажакда улардан ҳам кучли, жасоратли ва Ватанимизнинг спорт шарафини муносиб ҳимоя қила оладиган спортчиларимиз етишиб чиқишига шубҳамиз йўқ.\nЎзбекистон ва Қорақалпоғистон Халқ артисти Озодбек Назарбеков: - Хизмат юзасидан қаерга борсак, барчанинг, ҳатто етмиш, саксондан ошган онахонлар-у отахонларнинг оғзида бир мавзу – Олимпиада ва унда спортчиларимиз эришган оламшумул ғалабалар! Бундан фахрланяпмиз, ғурурланяпмиз. Тунни тун демай ҳамюртларимизнинг курашларини, олишувларини, жангларини кузатиб бордик. Уларга тасаннолар айтдик. Келажакда сизлар каби чемпион бўлишни орзу ва мақсад қиладиганлар, спорт тўгаракларга борувчи фапзандларимиз сони кўпая бошлади. Сизларга кўз тегмасин.Сизлар қўлга киритган муваффақиятлар Мустақиллигимизнинг 25 йиллик тўйига зўр тўёна бўлди.\nЎзбекистон халқ артисти Мирзабек Азизов:- Ўтмишда ким эдигу, бугун ким бўлиб етишганимизни, нималарга қодир эканлигимизни спортчиларимиз дунё оммасига исботлаб беришди. Мустақиллигимизнинг дастлабки йилида, ҳали бизнинг келажагимизга шубҳа билан қараётганлар кўпчиликни ташкил этаётган бир пайтда, ёшлар сиёсатига қаратилган қарорлар қабул қилинди, навбати билан спортимизни ривожлантириш борасида қонун чиқди, Муҳтарам Президентимиз ташаббуслари билан яна кўплаб қарорлар, фармойишлар қабул қилиндики, буларнинг натижасида нафақат марказларда, балки чекка қишлоқларда ҳам замонавий спорт мажмуалари барпо этилди, сузиш, гимнастика, спорт ўйинлари билан шуғулланадиганлар сони кўпайди. Бунинг ҳосили сифатида халқаро майдонлардаги ютуқларимиз салмоғи ошди, дунё биз билан ҳисоб-китоб қила бошлади. Президентимиз Сурхондарёда меҳнат фаоллари билан учрашган чоғида "Биз энди оддий одам эмасмиз...” дедилар, спортчиларимиз буни Риода исботлаб бердилар, бизнинг жойимиз қаерда эканлигини дунёга кўрсатиб қўйдилар. Ўзим ва барча санъаткорлар номидан Ҳасанбой, Руслан, Фазлиддин, Шаҳобиддин ва барча спортчиларимизга мингдан-минг раҳматлар, ташаккурлар айтаман.


13 апрел 2021, Тошкент вақти: 04:15\nВладимир Путин ва Башар Асад, Дамашқ, 2020 йил 7 январи.\nРоссия президенти Владимир Путин 7 январь куни Сурия пойтахти Дамашққа учиб келди. Сафар ҳақида аввалдан хабар қилинмаган.\nРоссия ахборот агентликларининг Кремль матбуот котиби Дмитрий Песков сўзларига таянган ҳолда хабар қилишларича, Путин аэропортдан Россиянинг Суриядаги қўшинлари қўмондонлик пунктига йўл олган. Россия президенти у ерда Сурия президенти Башар Асад билан учрашган.\nПесковга кўра, учрашувда Путин Сурия давлатчилиги ва ҳудудий яхлитлигини тиклаш бўйича катта йўл босиб ўтилганини қайд этган. Асад эса, айтилишича, Россияга кўмак учун ташаккур билдирган.\nПутинга сафарда Россия мудофаа вазири Сергей Шойгу ҳамроҳлик қилган.\nПутин Сурияга эронлик генерал Қосим Сулаймоний АҚШ амалиёти чоғида ўлдирилиши ортидан Яқин Шарқда вазият таранглашган бир пайтда учиб келди. Эрон ҳам Россия каби қуролли мухолифатга қарши курашда Башар Асадга ёрдам бериб келмоқда.\nАҚШ Сурия ҳудудида маҳаллий курдлар билан ҳамкорлик қилиб келади.\nПутиннинг Сурияга сафари Сулаймонийнинг ўлдирилишига қадар режаланганми ёки кейинми – буниси аниқ эмас.\n8 январь куни Россия президентининг Туркияга бориб, “Турк оқими” газ қувури очилишида иштирок этиши кутилмоқда.\nСурияда фуқаролар уруши 2012 йилдан бери давом этмоқда. Россия Суриядаги ҳарбий амалиётларини террорчиликка қарши кураш баҳонасида 2015 йил 30 сентябридан бошлаган. Ўтган вақт мобайнида Асадга содиқ кучлар мамлакат ҳудудининг каттагина қисмини ўз назорати остига олишга муваффақ бўлганлар. Ҳуқуқ фаоллари Сурия ҳукумат кучлари ва россиялик ҳарбийларни тинч аҳоли вакилларини ёппасига қатл этганликда айблаганлар.\nПутин 2017 йил декабрида Сурияга борган пайтда мамлакатда ғалабага эришилгани ва Россия қўшинлари Суриядан олиб чиқиб кетилишини эълон қилганди. Бироқ ҳали ҳам бу мамлакатда Россия ҳарбий базаларининг фаолияти давом этмоқда, рус ҳарбийлари эса ҳалигача амалиётларда иштирок этаяптилар.


Disney киностудияси “Қирол Шер”нинг янги қисмини суратга олади\n10:23 / 29.09.2016\nDisney киностудияси «Қирол Шер» мультфильмини суратга олишни режалаштираётганини тасдиқлади. Картина режиссёри этиб Жон Фавро тайинланган. Бу ҳақда компаниянинг расмий сайтида маълум қилинган.\nDisney вакилларининг хабар беришларича, “Қирол Шер”ни суратга олиш, шунга ўхшаш картиналар, масалан, “Жунглей китоби”, “Малефисента” ва “Оппоғой”, шунингдек, 2017 йил катта экранларга чиқадиган “Соҳибжамол ва маҳлуқ” картиналарининг муваффақияти билан боғлиқ.\nЯнги “Қирол Шер” ўзида оригиналь мультфильмдан бир қанча қўшиқ ва мусиқаларни мужассамлаштиради. Унинг экранларга чиқиш санасига ойдинлик киритилмаган.\nМаълумот учун: “Қирол Шер” — Disney киностудиясининг дунёга машҳур ва оммабоп картиналаридан бири ҳисобланади. 1994 йилда у мультфильмлар учун рекорд сумма, деярли миллиард доллар маблағ жамғарган эди. Фильм иккита «Оскар», учта «Олтин глобус» ва учта «Грэмми» мукофотларини қўлга киритган. Унинг саундтреки устида Ханс Циммер ва Элтон Жонлар ишлаган.\nDisney “Қирол Шер”\nDisney кинокомпанияси 21th Century Fox’ни сотиб олиши аниқ бўлди\nDisney компанияси Netflix билан ҳамкорликни тўхтатади\nАҚШдаги Disney паркларида "Юлдузлар жанги" павильонлари очилади


17:59 / 25.02.2017\nҚозоғистоннинг Манғистов вилояти аҳолиси дашт ҳудудларда Каспий денгизида истиқомат қилувчи тюлень боласига дуч келишди. Жониворни видеога олиб, Instagram саҳифасига жойлаштирган эркакнинг сўзларига кўра, ҳайвонни учратган жойидан денгизгача бўлган масофа 30 кмлар келади, деб ёзмоқда "Лада" газетаси.\nБу борада фикр билдирган мутахассислар турлича қарашларни билдиришмоқда. Уларнинг айримлари, тюлень боласи денгизнинг кучли ифлосланганлиги учун яшаш жойини тарк этишга мажбур бўлган деса, бошқалари уларни одамлар даштда қолдираётганини тахмин қилишган.\nНашрнинг аниқлик киритишича, бу сўнгги бир неча кун мобайнида учинчи тюленнинг аниқланиши. Аввалроқ, иккита тюлень Қоражонбош — Қаламқош трассаси ҳамда Шимолий Бўзачи конида топилган.\nҚозоғистон Каспий денгизи тюлень


НЕГА ЁҒЛИ ОВҚАТДАН СЎНГ КЎНГИЛ АЙНИЙДИ?\nАйрим пайтларда нафақат тўйиб овқатланиш, хатто енгил тамадди қилиш хам кўнгил айниши ва ёқимсиз дискомфорт холатга сабаб бўлади. Нима учун бундай бўлади, гастроэнтеролог Анна Юркевичдан жавоб беради.\nБунинг иккита сабаби бор:\n1. Ортиқча тўйиб овқатланиш. Ёғли овқатлар деганда одатда аралаш компонентли таомлар тушунилади: ёғли гўшт, соусли картофель фри, пишлоқли сендвич, пирожное ва тортлар ва ҳк. Кўпинча биз ўзимизни бир луқма билан чеклай олмаймиз ва ортиқча таом тановул қилишга тўғри келади. Натижада ошқозон ва ичаклар катта миқдордаги озиқ-овқатни ўзлаштира олмайди. Овқат ошқозонни секинроқ тарк этади, эвакуация секинлашади. Овқатни парчаланиши учун одатдагидан кўпроқ сафро (ўт суюқлиги) ва ошқозон ости бези шарбатига талаб этилади. Натижада, аввал ошқозон сохасида оғирлик ҳисси пайдо бўлади, кейин кўнгил айниши қўшилади.\n2. Ёғли овқатлар қизилўнгач ва ошқозон орасидаги клапанни бўшаштиради. Натижада ошқозон таркиби қизилўнгач бўшлиғига осонгина ташланиши кузатилади. Клиник жиҳатдан бу зарда бўлиши ва кўнгил айниши билан намоён бўлади. Шунингдек, овқат хазм қилиш жараёнини тормозланиб, ёқимсиз ҳиссиётлар пайдо бўлади.\nЭслатиб ўтамиз, кўнгил айниш хисси ҳар қандай овқатдан сўнг пайдо бўлса ва бу холат тез-тез қайталанса, шифокор билан маслаҳатлашинг. Овқат хазм булишига нима халақит бераётганига аниқлик киритинг.\nФеврал 05, 2021 10564 3 Рукн ГАСТРОЭНТЕРОЛОГИЯ\nКЎНГИЛ АЙНИШИНИНГ 7 САБАБИ....\nДек 16, 2018 1918


Температурани ўлчаш ҳақида асосий маълумотлар ва ўлчов асбоблари » Metrologiya » Referat » Referat | Haqida\nAsosiy / ReferatMetrologiya Температурани ўлчаш ҳақида асосий маълумотлар ва ўлчов асбоблари\nТемпературани ўлчаш ҳақида асосий маълумотлар ва ўлчов асбоблари\nFayl hajmi 159,47 kB\n1.\tТемпература ва температура шкалалари ҳақида асосий маълумотлар\n2.\tТемпература ўлчаш асбобларининг таснифланиши\nТемпература ва температура шкалалари ҳақида асосий маълумотлар\nТемпература - технологик жараёнларнинг муҳим параметри бўлиб, амалда ҳам паст, ҳам юқори температуралар билан иш кўришга тўғри келади.\nЖисмнинг температураси молекулаларнинг иссиқлик ҳаракатида ҳосил бўладиган ички кинетик энергияси билан белгиланадиган қиздирилганлик даражаси билан тавсифланади. Температурани ўлчаш амалда иккинчисидан бирининг қиздирилишини таққослаш ёрдамидагина мумкин бўлади. Жисмларнинг қиздирилганлик даражасини таққослашда уларнинг температурага боғлиқ бўлган ва осонгина ўлчанадиган физик хоссаларидан бирортасини ўзгартиришдан фойдаланилади.\nМолекулаларнинг ўртача кинетик энергияси ва идеал газ температураси орасидаги боғланиш қуйидаги формула билан ифодаланади:\nбунда К=1,38010-23 Ж. К-1-Болpцман доимийси; Т-жисмнинг абсолют температураси, К.\nАгар жисмнинг температураси турлича бўлса, улар бир-бирига тегиб турганида энергияларнинг тенглашуви рўй беради; юқорироқ температурага ва, демак, молекулаларнинг кўпроқ ўртача кинетик энергиясига эга бўлган жисм ўз иссиқлигини (энергиясини) камроқ температурага ва, демак, молекулалари камроқ ўртача кинетик энергияга эга бўлган жисмга беради. Шундай қилиб, температура иссиқлик алмашиш, иссиқлик ўтказиш жараёнларининг ҳам сифат, ҳам миқдорий томонларини тасвирловчи параметрдир. Аммо температурани бевосита ўлчаш мумкин эмас бўлса, уни жисмнинг температурага бир қийматли боғлиқ бўлган қандайдир бошқа физик параметрлари бўйичагина аниқлаш мумкин. Температурага боғлиқ параметрларга ҳажм, узунлик, электр қаршилик, термоэлектр юритувчи куч, нурланишнинг энергетик равшанлиги ва ҳоказолар киради.\nТемпература ўлчайдиган асбобни 1598 йилда Галилей биринчи бўлиб тавсия этган. Сўнгра М.В.Ломоносов, Фаренгейтлар термометр ишлаб чиқишди.\nЎлчанаётган температуранинг сон қийматини топиш учун температуралар шкаласини ўрнатиш, яъни саноқ бошини ва температура оралиғининг ўлчов бирлигини танлаш лозим.\nКимёвий тоза моддаларнинг осон тикланадиган (асосий репер ва таянч) қайнаш ва эриш нуқталари билан чегараланган температура оралиғидаги қатор белгилар температура шкаласини ҳосил қилади. Бу температураларга t` ва t`` қийматлар берилган. У ҳолда ўлчов бирлиги\n1 градус= (8.2)\nбу ерда t` ва t``- осон тикланадиган ўзгармас температуралар; n-t``, t` таянч нуқталар орасилаги температура оралиғи бўлинадиган бутун сон.\nТемпература шкаласининг тенгламаси\nt=t`+ (t``-t`)\t(8.3)\nбу ерда t` ва t`` - модданинг таянч нуқталари (760 мм сим. уст. босимида ва оғирлик кучининг 980,665 см/с2 тезланишида музнинг эриш ва сувнинг қайнаш температуралари); v` ва v`` - t, t`` температуралардаги модданинг (суюқликнинг) ҳажми; v-t температурадаги модданинг (суюқликнинг) ҳажми.\nТабиатда ҳажмий кенгайиши ва температураси чизиқли боғланган суюқликлар бўлмайди. Шунинг учун температураларнинг кўрсатиши термометрга солинадиган модданинг (симоб, спирт ва бошқалар) табиатига боғлиқ. Фан ва техниканинг ривожланиши билан ягона термометрга солинадиган модданинг биронта хусусияти билан боғланмаган температура шкаласини яратиш зарурияти пайдо бўлади. 1848 йилда инглиз физиги Келpвин термодинамиканинг иккинчи қонуни асосида янги температура шкаласини тузишни таклиф қилади. Термодинамик температуралар шкаласининг тенгламаси:\nбу ерда Q100 ва Q0 - сувнинг қайнаши ва музнинг эриш температураларига мос иссиқлик миқдорлари; Q - Т температурага мос иссиқлик миқдори\nЎлчов ва вазнлар бўйича 1960 йил ўтказилган XI халқаро конференция қарорларида, ГОСТ 8550-61 да икки температура шкаласи; Келpвин градуси (К) ўлчов бирлиги билан ўлчанадиган термодинамик шкала ва Целpсий градуси (0С) ўлчов билиги билан ўлчанадиган халқаро амалий шкалаларнинг қўлланиши кўзда тутилган. Келpвин термодинамик шкаласидаги пастки нуқта - абсолют нолp нуқта (R) бўлиб, ягона экмпериментал асосий нуқта эса сувнинг учлик нуқтасидир. Бу нуқтанинг сон қиймати 273,15 К. Сувнинг муз, суюқ газ фазаларидаги мувозанат нуқтаси бўлган сувнинг учлик нуқтаси муз эриш нуқтасидан 0,01 К юқорироқ туради. Термодинамик температура Т ҳарфи билан, сон қийматлари эса К билан ифоданади.\nАмалий ўлчашларда ишлатиладиган халқаро амалий температура шкаласи термодинамик шкала кўринишида ишланган. Бу шкала кимёвий тоза моддаларнинг бир қадар осон тикланадиган ўзгармас қайнаш ва эриш нуқталари асосида тузилган. Уларнинг сонли қиймати газли термометрлар орқали аниқланган бўлиб, Ҳалқаро амалий температура шкаласи ўлчов ва вазнлар бўйича ўтказилган XI умумий конференцияда қабул қилинган.\nҲалқаро амалий шкала бўйича ўлчанадиган температура t ҳарфи билан, сонли қиймати эса 0С белгиси билан ифодаланади. Абсолют термодинамик шкала бўйича ифодаланган температура билан шу температуранинг халқаро шкала бўйича ифодаси орасидаги муносабат қуйидаги тенглама орқали аниқланади:\nT=t + 273,15\t(8.5)\nбу ерда Т - абсолют термодинамик шкаладаги К температура; t - халқаро амалий шкаладаги 0С температура\nАнглия ва АҚШ да 1715 йилда таклиф қилинган Фаренгейт шкаласи (0F) қўлланади. бу шкалада икки нуқта: музнинг эриш нуқтаси (320F) ва сувнинг қайнаш нуқтасига (2120F) асосланган Халқаро амалий шкала, абсолют термодинамик шкала ва Фаренгейт шкаласи бўйича ҳисобланган температура муносабати қуйидагича:\nt 0C=t 0K - 273,15 = 0,556 (n 0 F - 32)\t(8.6)\nбу ерда n - Фаренгейт шкаласи бўйича градуслар сони.\nҲозир 1968 йилда қабул қилинган ва 1971 йил 1 январдан мажбурий жорий этилган. Халқаро амалий температура шкаласи (МПТШ-68) қўлланилади. У абсолют термодинамик температура шкаласининг амалда қўлланишидан иборат. Бу шкала шундай танланганки, у бўйича ўлчанган температура термодинамик температурага яқин бўлади ва улар орасидаги айирма замонавий ўлчаш аниқлиги чегараларида бўлади. МПТШ-68 ўзгармас, аниқ тикланадиган турғунлик температуралари системасига асосланган бўлади. Уларнинг сон қийматлари берилган бўлади. МПТШ-68 нинг энг муҳим ўзгармас нуқталари (температуралари) 8.1-жадвалда берилган.\nМПТШ-68 температурани 13,81 дан 6300 К гача оралиқда ўлчашни таъминлайди.\nМПТШ-68 нинг энг муҳим ўзгармас нуқталари\nМувозанат ҳолатлари\tХалқаро амалий температураларга берилган қийматда\nВодороднинг қаттиқ, суюқ ва газсимон фазалари орасидаги мувозанат (водороднинг учламчи нуқтаси)\t13,81\t-259,34\n33330,6 Па (25/76 нормал атмосфера босими) босимда водороднинг суюқ ва газсимон фазалари 17,042\t-256,108\nВодороднинг суюқ ва газсимон фазалари орасидаги мувозанат (водроднинг қайнаш нуқтаси)\t20,28\t-252,87\nНеоннинг суюқ ва газсимон фазалари орасидаги мувозанат (неоннинг қайнаш нуқтаси)\t27,102\t-246,048\nКислороднинг қаттиқ, суюқ ва газсимон фазалари орасидаги мувозанат (кислороднинг қайнаш нуқтаси)\t54,381\t-218,789\nКислороднинг суюқ ва газсимон фазалари орасидаги мувозанат (кислороднинг қайнаш нуқтаси)\t90,188\t182,962\nСувнинг қаттиқ, суюқ ва газсимон фазалари орасидаги мувозанат (сувнинг улчамчи нуқтаси)\t273,16\t0,01\nСувнинг суюқ ва буғсимон фазалари орасидаги мувозанат (сувнинг қайнаш температураси нуқтаси)\t373,15\t100\nМиснинг қаттиқ, суюқ ва газсимон фазалари орасидаги мувозанат (рухнинг қаттиқлашиш нуқтаси)\t692,73\t419,58\nКумушнинг қаттиқ, суюқ ва газсимон фазалари орасидаги мувозанат (кумушнинг қаттиқлашиш нуқтаси)\t1235,08\t961,93\nОлтиннинг қаттиқ, суюқ ва газсимон фазалари орасидаги мувозанат (олтиннинг қаттиқлашиш нуқтаси)\t1337,58\t1064,43\nТемпература ўлчаш асбобларининг таснифланиши\nЗамонавий термометрия ўлчашнинг турли усул ва воситаларига эга. Ҳар бир усул ўзига хос бўлиб, универсаллик хусусиятига эга эмас. Берилган шароитда оптимал ўлчаш усули ўлчашга қўйилган аниқлик шарти ва ўлчашнинг давомлилиги шарти, температурани қайд қилиш ва автоматик бошқариш зарурати ёрдамида белгиланади.\nЭнг қулай, аниқ ва ишончли ўлчаш усуллари температуранинг бирламчи датчиклари сифатида қаршиликнинг термоўзгарткичи ва термоэлектр ўзгарткичлардан фойдаланадиган контактли усуллардан иборат.\nНазорат қилинадиган муҳитлар ташқи шароитни ўзгартирганла физик хоссаларининг турли агрессивлиги ва турғунлиги даражаси билан суюқ, сочилувчан, газсимон ёки қаттиқ бўлиши мумкин.\nТемпературани назорат қилиш воситаларининг мавжудлиги назорат қилинаётган муҳит, обoект, ишлатилиш шароитлари ва техник талабаларнинг турли-туманлигидадир.\nТемпературани ГОСТ 13417-76 бўйича ўлчаш асбоблари ишлаш тамойилга қараб қуйидаги гуруҳларга бўлинади:\n1.\tКенгайиш термометрлари. Бу термометрлар температура ўзгариши билан суюқлик ёки қаттиқ жисмлар ҳажми ёхуд чизиқли ўлчамларнинг ўзшаришига асосланган;\n2.\tМанометрик термометрлар. Бу асбоблар моддалар ҳажми ўзгармас бўлганда температура ўзгариши билан босимнинг ўзгаришига асосланган;\n3.\tТемпература таoсирида ўзгарган термоэлектр юритувчи кучнинг ўзгаришига асосланган термоэлектр термометрлар;\n4.\tЎтказгич ва ярим ўтказгичларнинг температураси ўзгариши сабабли электр қаршиликнинг ўзгаришига асосланган қаршилик термометрлари;\n5.\tНурланиш термометрлари. Улар орасида энг кўп тарқалганлари: а) оптик пирометрлар - иссиқ жисмнинг равшанлигини ўлчаш асбоби; б) рангли пирометрлар (спектрал нисбат пирометрлари), жисмнинг иссиқликдан нурланиш спектридаги энергиянинг тақсимланишини ўлчашга асосланган; в) радиацион пирометрлар - иссиқ жисм нурланишининг қувватини ўлчашга асосланган.\nСаноатда температуранинг ўлчаш воситаларидан фойдаланиш чегаралари\nЎлчаш воситаси тури\tЎлчаш воситаларининг турли-туманлиги\tДавомли фойдаланиш чегараси, 0С\nКенгайиш\tСуюқликка оид шиша термометрлар\t-200\t600\nтермометрлари\tДилатометрик ва бимегалли термометрлар\t-150\t700\nМанометрик\tГазли\t-150\t1000\nтермометрлар\tСуюқликли\t-150\t600\nБуғ-суюқликли (конденсацион)\t-50\t300\nТермоэлектрик термометрлар\tТермоэлектрик термометрлари\t-200\t2500\nҚаршилик\tМеталл (ўтказгичлик) қаршилик термометрлари\t-260\t1100\nтермометрлари\tЯрим ўтказгичли қаршилик термометрлари\t-272\t600\nПирометрлар\tКвазимонохроматик пирометрлар\t700\t6000\nСпектрал нисбатли пирометрлар\t300\t2800\nТўлиқ нурланиш пирометрлар\t-50\t3500\n8.2–жадвалда саноатда энг кўп тарқалган ўлчаш воситалари келтирилган ва серияли ўлчаш воситаларининг қўлланиш чегаралари кўрсатилган.\nСуюқликли, дилатометрик ва диметалли термометрлар.\nСуюқликли термометрлар - 2000С дан +6000С гача оралиқдаги температурани ўлчаш учун ишлатилади. Шиша термометрларнинг ишлатилиш усули содда, аниқлиги етарли даражад юқори ва арзон бўлгани сабабли лабораторияларда ва саноатда кенг тарқалган. Суюқликли термометрларнинг ишлаш тамойили термометр ичига ўрнатилган термометр суюқлиги ҳажмининг температура кўтарилиши ёки пасайишида ўзгаришига асосланган. Шиша термометрларнинг суюқлиги сифатида симоб, толуол, этил спирт (этанол), керосин, петролей эфир, пентан ва бошқалар ишлатилади. Уларнинг қўлланилиш чегаралари 8.3-жадвалда келтирилган.\nСуюқликли термометрлар орасида энг кўп тарқалгани симобли термометрлардир.\nТермометрларга солинадиган суюқлик\nСуюқлик\tҚўлланиш чегаралари, 0С да\nСимоб\t-35\t600\nТолуол\t-90\t200\nЭтил спирт (этанол)\t-80\t70\nКеросин\t-60\t200\nПетролей эфир\t-120\t25\nПентан\t-200\t20\nСимоб ҳажмий кенгайиш коэффициентининг кичиклиги термометрия нуқтаи назаридан унинг камчилиги ҳисобланади. Суюқликнинг иссиқликдан кенгайиши ҳажмий кенгайиш коэффициенти билан тавсифланади. Бу коэффициент қуйидаги формула орқали аниқланади:\n = , 1/град\t(8.7)\nбу ерда ва - суюқликнинг t1 ва t2 температурлардаги ҳажми; v0 - шу суюқликнинг 00С даги ҳажми\n коэффициент қанча катта бўлса, ҳажмий кенгайиш температурасининг 10С га ўзгаришига шунча кўпроқ мослашади. Термометрларда исиқликдан ҳажмий кенгайиш коэффициенти юқори бўлган суюқликлардан фойдаланиш мақсадга мувофиқ. Ўлчашнинг мақсади ва диапазонига қараб термометрлар кенгайиш коэффициенти кичик бўлган турли маркали (ГОСТ 1224 - 71) шишалардан ишланади. Техникада қўлланиладиган суюқликли шиша термометрлар қуйидаги хилларга бўлинади:\n1.\tКўрсатишларига тузатиш киритилмайдиган термометрлар (кенг миқёсда қўлланиладиган термометрлар); а) симобли термометрлар (-35 дан +6000С гача); б) органик суюқликли термометрлар (-200 дан +2000С гача);\n2.\tКўрсатишларига паспортига биноан тузатиш киритиладиган термометрлар; а) аниқлик даражаси юқори симобли термометрлар (-35 дан +6000С гача); б) аниқ ўлчовларга мўлжалланган симобли термометрлар (0 дан +5000С гача); в) органик суюқликдан термометрлар (-80 дан +1000С гача).\nКонструкцияларининг хилма-хиллигига қарамай барча суюқликли термометрлар икки асосий турнинг бирига: таёқча шаклидаги ёки шкаласи ичига ўрнатилган термометрларга мансуб бўлади. Таёқча шаклидаги термометр (8.1-расм, а) қалин деворли, ташқи диаметри 6 . . . 8 мм га тенг қилиб тайёрланган капилляр найчадан иборат. Найчанинг пастки қисми суюқлик сақланадиган резервуар ҳосил қилади. Уларнинг шкаласи бевосита капиллярнинг сиртида даражаланади.\nШкаласи ичига ўрнатилган термометрларда (8.1-расм, б) капилляр найчаси ингичка деворли бўлиб, симоб резервуари кенгайтирилган. Шкала даражалари сут рангидаги ясси шиша пластинкада жойлашган ва капилляр билан биргаликда резервуарга ёпишган шиша қобиқ ичига олинган. Ҳозирги вақтда шкаласи ичига ўрнатилган ёки бурчакли (термометрнинг пастки қисми 900, 1200 ва 1350 ли бурчак ҳосил қилади) техник термометрлар тайёрланади. Юқори даражали термометрларда капиллярдаги суюқлик устидаги бўшлиқ инерт газ билан тўлдирилади. Температуранинг маoлум даражада сақланишини автоматик равишда таoминлаш ва унинг маoлум қийматини сигнализация қилиш учун контактли термометрлар қўлланилади. Бундай термометрлар икки ёки ундан кўпроқ контрактли бўлиб, юқоридаги контакт ўрни ўзгарувчан бўлади. Температурани суюқликли шиша термометр билан ўлчаш аниқлигидаги йўл қўйиладиган хатолар бир қатор омилларга боғлиқ: текширилмаган шкала бўлинмалари учун киритиладиган тузатиш қийматининг ноаниқлиги; нолp нуқтасининг ўзгариши; термометрнинг ўлчанаётган муҳитга кириш чуқурлигининг ҳар хиллиги, ташқи босимнинг ўзгариши; термометр инерцияси ва резервуар билан атроф-муҳит иссиқлигининг мувозанати.\nХатоларга сабаб бўладиган келтирилган омиллардан энг аҳамиятлиси нолp нуқтасининг ўзгариши ҳамда термометрнинг ўлчанаётган муҳитга кириш чуқурлигининг ҳар хиллигидир.\nАгар тўлиқ киритилган вазият учун даражаланган термометрни ўлчанаётган муҳитга тўлиқ киритиб бўлмаса, унда унинг резервуари ва суюқлик устуни турли температурада бўлади. Чиқиб турган устунга тузатма қуйидаги формула бўйича киритилади:\nt=n (t1-t2)\t(8.8)\nбунда n - чиқиб турган устундаги даражалар (градуслар) сони,  - шишадаги суюқликнинг кенгайиш коэффициенти (симоб учун 0,00016, спирт учун 0,001), ; t2 - термометр кўрсатаётган температура 0С; t1 - резервуар чиқиб турган устунининг ўртасига бириктирилган ёрдамчи термометр орқали ўлчанадиган ўртача температура.\nАгар чиқиб турган устун температураси ўлчанаётган муҳит темературасидан кам бўлса, унда t тузатма ишораси мусбат, ортиқ бўлса - манфий бўлади. Чиқиб турган устун ҳисобига пайдо бўладиган хатолик анча катта бўлиши мумкин ва шунинг учун уни эътиборга олмасликнинг иложи йўқ.\nШуни таъкидлаш лозимки, чиқиб турган устун ҳисобига симоб учун хатолик суюқликларникига қараганда температура кенгайиш коэффициентлари қийматининг катта фарқ қилишига кўра бир тартибга паст.\nҲозирги шишали термометрларнинг қуйидаги турларидан фойдаланилади:\n1. Ичига шкала жойлаштирилган техник симобли термометрлар ўлчаш диапазонлари бўйича 11 хилда чиқарилади:\n-90 ...+30; -60 ... +50; -30 ... +50; 0 ... 100; 0 ... 160; 0 ... 200; 0 ... 300; 0, ... 350; 0 ... 450; 0 ... 500 ва 0 ... 6000С. Шкала бўлинмасининг қиймати 0,50С (шкаласи -30 ... +500С) дан 5 ва 100С гача (шкаласи 0 ... 6000С).\n2. Таёқли, ичига шкала жойлаштирилган лаборатория симобли термометрлари - 30 дан +6000С гача температурани ўлчашга мўлжалланган, шкала бўлинмасининг қиймати 0,1 ва 20С;\n3. Суюқликли (симобли эмас) термометрлар (ГОСТ 9177-74) таёқли, ўлчаш чегараларини -200 дан +2000С гача қилиб чиқарилади. Шкала бўлинмасининг қиймати 0,2 дан 50С гача.\n4. Юқори аниқликдаги симобли ва намунавий (ГОСТ 13646-68) термометрлар ўлчаш чегараси тор (4 дан 500С гача) ва шкала бўлинмасининг қиймати 0,01 дан 0,10С гача қилиб чиқарилади.\n5. Симобли электр контактли термометрлар (ГОСТ 9871-75) - 300С дан 3000С гача бўлган ҳароратни ўлчашга мўлжаллаб чиқарилади.\n6. Махсус термометрлар медицина хизмати (максимал), метеорологик тадқиқотлар (максимал, минимал, психометрик, тупроққа оид ва ҳ) ва бошқа мақсадлар учун мўлжаллаб ишлаб чиқарилади.\nШкала бўйича ҳисоблаш ноқулайлиги, кўрсатишларни қайд қилиб, уларни масофага узаиб бўлмаслиги, иссиқлик инерциясининг катталиги (кўрсатишларнинг кечикиши) ва асбобларнинг механик нуқтаи назардан мустаҳкам эмаслиги. Суюқликли шиша термометрларнинг камчилиги ҳисобланади.\nДилатометр ва биметалл термометрларнинг ишлаш тамойили температура ўзгаришида қаттиқ жисм чизиқли ўлчамининг ўзгаришига асосланган. Температура ўзгаришига боғлиқ бўлган қаттиқ жисм чизиқли ўлчамининг ўзгариши формула орқали қуйидагича ифодаланади:\nlt = l0 (1+rt)\t(8.9)\nбу ерда lt - t температурада қаттиқ жисмнинг узунлиги; l0 - шу жисмнинг 00С даги узунлиги; r - ўртача чизиқли кенгайиш коэффициенти (00С дан t0C гача бўлган температуралар оралиғида).\n8.2-расм. Дилатометрик термометрнинг тузилиши\n8.2-расмда дилатометрик термометрнинг тузилиш схемаси тасвирланган. Бу асбобда сезгир элемент сифатида катта чизиқли кенгайиш коэффициентига эга бўлган материалдан (жез ва мис) тайёрланган найча 2 қўлланилган. Корпус 3 га кавшарланган найча ичида стерженp 1 жойлашган. Стерженp чизиқли кенгайиш коэффициенти кичик бўлган материал (масалан, инвар) дан ишланган. Щлчанаётган муҳитнинг температураси кўтарилиши билан найча 2 узаяди. Бу ҳол стерженp 1 нинг силжишига олиб келади. Шунда пружина 3 шайн 4 нинг бўш томонини пастга туширади, ўз навбатида у тортқи 8 да тишли сектор 7 орқали стрелка 6 ни унинг ўқи атрофида айлантиради. Стрелка эса шкала 5 да ўлчанаётган температура қийматини кўрсатади.\nДилатометрик термометрлар суюқликлар температурасини ўлчашда ҳамда температурани маълум даражада автоматик равишда сақлаш учун ва сигнализация тизимларида қўлланилади. Дилатометрик термометрлар 1,5 ва 2,5 аниқлик синфларида чиқарилади, уларнинг юқори ўлчаш чегараси 5000С гача бўлиб, 1500С дан ошмаган температуралар учун найча жездан, стерженp эса инвардан ишланади, ундан юқори температуралар учун найча зангламас пўлатдан, стерженp эса кварцдан ишланади.\nАфзалликлари: ишончли ва сезгирлиги юқори.\nКамчиликлари: асбоб ўлчамларининг катталиги, температуранинг бир нуқтадан эмас, балки ҳажмда ўлчаниши, иссиқлик инерциясининг катталиги, ўлчов кўрсаткичларини масофага узатиш мумкин эмас.\nБиметалл термометрларнинг сезгир элементи кавшарланган иккита пластинкадан тайёрланган пружинадан иборат. Бу пластинкалар иссиқликдан кенгайиш коэффициенти турлича бўлган металлардан тайёрланади. Температура ўзгарганда пластинкалар узаяди. Пластинкалар бир-бирига нисбатан силжий олмаганлиги сабабли пружина иссиқликдан кенгайиш коэффициенти кам бўлган пластинка томонга оғади. Пластинкалар узайишнинг темература коэффициенти фарқи қанча катта бўлса, пружинанинг температура ўзгиришидаги оғиши шунча кўп бўлади. 8.3-расмда ясси пластинкали биметалл термометрнинг тузилиш схемаси кўрсатилган. Температура ўзгариши билан биметалл пружина 1 пастга эгилади. Тортқи 2 стрелка 4 ни ўқ 3 атрофида айлантиради. Стрелка шкала 5 да ўлчанаётган температура қийматини кўрсатади.\n8.3-расм. Ясси пластинкали биметалли термометрнинг тузилиш схемаси\nБиметалл пластинка қўлланилганда ўлчашнинг юқориги чегараси пастки пластинка тайёрланган материалнинг қаийишқоқлиги чегараси билан чегараланади. Сезгир элементлар сифатида ёйсимон ёки винтсимон спираллар қўлланилади. Биметалл термометрлар билан температурани ўлчаш чегараси -1500С дан +7000С гача, хатоси 1 ... 1,5%. Бу турдаги термометрлар температурани маълум даражада автоматик равишда сақлаш сигнализация учун қўлланилади.\nTeglar: температура термометрлар билан ўлчаш шкала бўлган сую1179 орасидаги шкаласи бўйича кенгайиш бўлади мувозанат 1179атти1179 фазалари газсимон асосланган температураси 1179айнаш коэффициенти\nРАҚАМЛИ ЎЛЧАШ АСБОБЛАРИ


Айёмиддин Сатторовнинг пушаймони\nДата публикации\tПросмотров: 1611\nТожикистон тоғ-металлургия институти Илмий кенгаши залида ушбу олийгоҳ маъмурияти, профессор-ӯқитувчилари ва ходимлари «Дӯзахдан қайтиш» номли ҳужжатли филмни томоша қилишди. Унда террористик-экстремистик ташкилот сифатида эътироф қилинган Ислом уйғониш партиясининг собиқ аъзоси Айёмиддин Сатторовнинг тавба-тазаррулари, мазкур партия сафида фаолият юритган даврларда амалга оширган ёвуз ишларидан пушаймон эканлиги ҳақидаги фикрлари баён қилинганди. Террористик-экстремистик ташкилот ҳисобланувчи собиқ Ислом уйғониш партиясининг собиқ аъзоси Айёмиддин Сатторовнинг сӯзларидан уларнинг нечоғли қабиҳ ишлар билан машғул бӯлишгани маълум бӯлди.\nОлийгоҳ ӯқитувчилари бу қора ниятли кимсаларнинг ишларини қоралаб, ушбу ташкилот аъзоларининг фаолияти ҳамиша давлат конституцион меъёрларига зид бӯлиб келганлигини, мамлакатимизда содир бӯлган фуқаролар урушининг асосий ташкилотчилари ҳам ӯшалар эканлигини махсус таъкидлашди. Чунки Айёмиддин Сатторовнинг ӯз оғзи билан айтган фикрлар ҳам бунинг исботидир. Унинг ишончли далиллар асосида ҳикоя қилишича, мазкур террористик-экстремистик ташкилот Эрон Ислом Республикаси махсус хизмати вакиллари томонидан доимо иқтисодий жиҳатдан қӯллаб-қувватланган. Террористик-экстремистик ташкилот ҳисобланмиш Ислом уйғониши партияси ёлланма сиёсий куч сифатида Тожикистон Жумҳурияти ҳудудида жуда кӯп зӯравонлик амалиётларини амалга оширди. Шунингдек, улар жуда кӯп ёшларимизнинг онгини ислом дини ниқоби остида заҳарлаб, террористик-экстремистик гуруҳлар сафига жалб қилишди. Уларнинг макру ҳийлаларига учраган ёшларимизнинг кӯпчилиги қилаётган ишлари ёвузликми ёки эзгулик эканини англаб етмаган ҳолда жанг майдонларида қурбон бӯлишди. Тирик қолганлари эса чет мамлакатларда ватан соғинчида қийналиб, ота-она, ака-ука, опа-сингил, ёр-дӯстлари дийдорига зор бӯлиб, хор-зорликда умр кечиришмоқда. Улар бугунги кунда юртга қайтишга юзи чидамайди. Чунки улар она-юртга хиёнат қилишди. Юртга хиёнат ота-онага хиёнат қилиш билан баробардир.\nАйёмиддин Сатторовнинг очиқдан-очиқ тавба-тазаррулари бугунги кунда йӯлдан адашган, Сурия, Афғонистон, Покистон, Эрон, Ироқ сингари давлатларда хор-зорликда умр кечираётган, ватан ва халқ олдида хиёнаткор деган номни олган гумроҳ ёшларимизга сабоқ бӯлиши шак-шубҳасиздир.\nАйёмиддин Сатторов сингари ёши улуғ бӯлса-да, ватандан йироқда террористик-экстремистик ташкилотлар сафида тараққиётга хавф туғдирувчи амалиётлар билан шуғулланиб юрган кекса ёшли кишилар ҳам анчагина. Улар ҳам Айёмиддин Сатторовга ӯхшаб гуноҳларини тан олиб, қилган гуноҳлари учун тавба-тазарру қилиб ҳаёт кечиришса, ӯзлари учун ҳам фойдали, ҳам савоблидир.\nЁшларимизни турли хил террористик ташкилотлар сафига жалб қилиб гуноҳга ботгандан кӯра, уларни юртни обод қилишга жалб қилиш савоблидир. Улар савоб ҳақида оғизларини кӯпиртириб гапиришади, ёшларни ортларидан эргашишга даъват этишади. Аммо уларнинг қилаётган ишлари эса бутунлай гуноҳдан иборатдир. Жамиятнинг соғлом фикрли барча аъзолари Айёмиддин Сатторовнинг тавба-тазарруларидан иборат видеотасвирдан тӯғри хулоса чиқаришларига ишончимиз комил. Жумладан, ӯзга мамлакатлар махсус хизмат вакилларининг фирибу найрангларга учраган кишилар ҳам яхши хулоса чиқариб олади, деган умиддамиз. Уларга қарата айтадиган гапимиз шундай: «Юртга хиёнат қилиб тирикликдаёқ, виждон азобида қийналгандан кӯра, тавба-тазарру қилиб, юрт ободлиги йӯлида хизмат қилинг. Шундагина юртингиз, ота-онангиз, ватандошларингиз сиздан рози бӯлади».\nфилология фанлари номзоди, ТТМИ ӯқитувчиси


«Осмондаги болалар 3» олдинги қисмлардан нимаси билан фарқ қилиши айтилди — видео - ShouBiz.uz\nИнтервью 15:50 | 16.6.22\n«Осмондаги болалар 3» олдинги қисмлардан нимаси билан фарқ қилиши айтилди — видео\nРежиссёр фильмнинг суратга олиш ишларини бошлаб юборган\nЎзбекистонда хизмат кўрсатган санъат арбоби Зулфиқор Мусоқов «Осмондаги болалар 3» олдинги қисмлардан нимаси билан фарқ қилишини айтди.\nУнинг сўзларига кўра, бадиий кенгаш томонидан фильмдаги баъзи камчиликлар айтилгаан ва улар сценарийга киритилган. Режиссёр кинони суратга олишни бошлаш учун «Ўзбеккино» раисининг имзоси қўйилган буйруқ борлигини айтди. Зулфиқор Мусоқов молиявий томондан тўсиқлар бўлмаса, «Осмондаги болалар 3» 2022 йил охиригача чиқаришни режа қилган.\n«Бадиий кенгашда фильм одамларнинг ёдида ‘Осмондаги болалар’ сифатида қолгани учун ‘Ердаги оталар’ номи ортиқча деб таклиф беришди. Шунинг учун фильм ‘Осмондаги болалар 3’ номи билан чиқади. Агар камчилик шундан иборат бўлса, биз розилигимизни айтдик. Бошқа кичик камчиликлар ҳам айтилди. Биз уларни сценарийга қўшиб қўйдик. ‘Ўзбеккино’ раисининг имзоси билан буйруқ чиқди. Агар бизда молиявий тўсиқлар бўлмаса фильм йил охиригача чиқади», — дейди Зулфиқор Мусоқов.\nШунингдек, кинодраматург фильмнинг янги қисми олдингиларидан нимаси билан фарқ қилишини ҳам таъкидлаб ўтган. Режиссёрнинг сўзларига кўра, орадан 20 йил ўтган ва бу вақт ичида кўп нарса ўзгарган. Биринчи фильмдаги қаҳрамонларнинг ҳозирда 2-3 нафар фарзандлари бор. Замон ҳам кинодаги кўп нарсаларга ўзгартириш киритган.\n«20 йил ичида кўп нарса ўзгаради. Қаҳрамонларнинг барчаси бола-чақали бўлди. Қирққа яқинлашди. Ҳаммасининг 3-4 нафар фарзанди бор. Замон ҳам баъзи нарсаларни ўзгартиради. Ҳозирда 20 ёшда бўлган болаларга улар шундай бўлган десанг ишонмайди. ‘Осмондаги болалар 3’да аввалги 4 нафар қаҳрамон, уларнинг фарзанди ва оилалари билан бўлган воқеалар акс этган», — дейди режиссёр.